Ўзимизнинг пулимизни қачон оламиз? / ADOLAT ижтимоий-сиесий газетаси\nМен қишлоқ хўжалигида 49 йилдан бери ишлаб келаман. Оддий тракторчиликдан иш бошлаган эдим. Ўтган йиллар мобайнида мен раҳбарлик қилган бригада, ҳозирда эса фермер хўжалиги ҳар доим давлат режасини ортиғи билан бажариб келган. Мана, 25 йилдирки, пахта билан бир қаторда ғалла режаларини ҳам узлуксиз бажариб келамиз.\nФермер хўжалигимизда 50 нафар ишчи ишлайди. 2019 йили пахтадан ҳам, ғалладан ҳам мўл ҳосил етиштириб, давлат хирмонига етказиб бердик. Бизни ранжитаётган ҳолат шуки, нимагадир ҳосилимизнинг ҳақини ўз вақтида ололмаяпмиз.\nЖумладан, ўтган 2018 йилда етиштирган уруғлик пахтамиз ҳақидан 16 000 000 сўмни ҳозиргача “Боғдод пахта тозалаш ҳиссадорлик жамияти” ҳисоб-рақамимизга ўтказиб бергани йўқ. 2019 йилда етиштирган пахтамиз учун эса шу жамиятда 120 000 000 сўмдан ортиқ пулимиз турибди! Агар пулларимизни беришса, келгуси йил ҳосили учун замин яратардик, яхши ишлаган ишчиларимизни тақдирлардик. Янги транспорт, техника ҳам олишимиз керак. Мен ҳар доим матбуотга, хусусан, “Адолат” газетасига ишониб келганман. Газетангизнинг ҳар бир сонини интиқлик билан кутаман, унда чоп этилаётган мақолаларни ўқиб, жамиятимизда учраб турадиган муаммолар ечилишига ўз ҳиссангизни қўшаётганликларингизни ҳис қиламан.\nҲурматли таҳририят! Аризамни чоп этсангизлар. Зора, ана шундан кейин “Бағдод пахта тозалаш ҳиссадорлик жамияти” раҳбарияти биз пешона тери билан яратган пахта ҳосилимиз учун тўланиши керак бўлган 136 000 000 сўмни ҳисоб-рақамимизга ўтказиб беришса.\n“Олтин куз” фермер хўжалиги


“Мен учун меҳмонхонадан кўра хонадонда яшаш қизиқ эди...” - Халқ сўзи\n09:34 05 Июль 2019 Welcome to uzbekistan\nФейсбук ижтимоий тармоғида фаолман. Тармоқдошларим сафи кенг бўлишига қарамай, имкон қадар барчаларининг постларини – фикр-мулоҳазаларини кузатиб бораман. Тармоқда хорижлик суҳбатдошларим ҳам йўқ эмас. Уларни-да, айниқса, юртимизда меҳмон бўлган дўстларимнинг жойлаган янгиликларини қизиқиш билан ўқиб бораман. Ана шундай дўстларимиздан бири, юртимизда азиз меҳмон бўлган америкалик Кристина Смартнинг хотираларига қулоқ тутдик.\n– Смарт хоним, Ўзбекистонга уммон ортидан келганингизни ўзи алоҳида эътирофга лойиқ. Биз бундан жуда ҳам хурсандмиз. Ижтимоий тармоқлар орқали биламизки, сиз дунёнинг кўплаб мамлакатларига ташриф буюргансиз. Ўзбекистондан қандай таассуротларга эга бўлдингиз? Унинг бошқа юртлардан қандай ўзига хос жиҳатлари эътиборингизни тортди?\n– Ўзбекистонда кечган ҳар бир кунимни соғинаман. Самимий, кўнгли тоза инсонлар, озода шаҳар, ҳам ишлаш, ҳам яшаш учун хавфсиз юрт менда улкан таассуротлар қолдирган. Бу ерда кўплаб яхши дўстлар орттирдим. Юртимга қайтганимга қарамай ижтимоий тармоқлар орқали бугунгача хабарлашиб турамиз. Мен учун меҳмонхонадан кўра хонадонларда яшаш кўпроқ қизиқ эди.Меҳмондорчилик, айниқса миллий таомларингиз мазаси ҳалигача оғзимдан кетмайди. Ўзбек дўстларим уйида турган кезлари бир неча ўзбекча сўзларни ўргандим! Масалан, “Ассалому алайкум”, “хуш келибсиз”, “катта раҳмат” ва бошқа жумлалар. Шунингдек, Ўзбекистонда кўрган музейлар, тарихий қадамжоларни тез-тез хотирлайман, дўстларимга катта ҳаяжон билан такрор-такрор сўзлаб бераман.\n– Ҳар қандай инсон бошқа давлатга борганида у билан албаттабирор бир қизиқ воқеалар юз беради. Сиз билан ҳам шундай воқеалар содир бўлдими?\n– Ўзбекистонга келганимда бу ердаги ёшларнинг тил билиш даражаси-да мени ҳайратда қолдирди. Ҳатто бозордаги сотувчи болакай ҳам инглиз тилида бемалол савдолашяпти! Бу албатта мамлакатда хорижий тилларни ўрганишга қаратилган эътиборнинг юксаклигидан деб билдим. Пойтахтда мен билан жуда кўп қизиқарли воқеалар юз берган. Яна бири – метрода. Баъзан поезд бир бекатга келиб, бошқа бекатнинг номи айтилганида адашиб кетар эдим. Аммо ёнимда доим ҳамроҳ бўлган ўзбек ҳамроҳларим, дўстларим менга бу англашилмовчилик бўлганини тушунтириб беришар эди.\nТошкентда яшаган бўлсам-да Самарқанд, Бухоро, Шаҳрисабз ва Нукус шаҳарларига ҳам бориш бахтига муяссар бўлдим. У ерларнинг табиати кўз олдимда муҳрланиб қолди. Айниқса, оқланган дарахтлар... ажойиб... мен илгари ҳеч қаерда дарахтларнинг оқланишини кўрмаганман. Кейин ўзбек дўстларимдан сўраб билдимки, улар турли қурт-қумурсқалардан ҳимоялаш, парваришлар мақсадида шундай қилинарэкан. Қолаверса, шаҳар кўркига кўрк қўшиб тургандай ўзгача кўринди.\n– Хорижлик меҳмон ўз юртига қайтар чоғида эсдалик учун нимадир олмай кетмайди...\n– Албатта! Америкага қайтар чоғимда ўзимга ва яқинларимга эсдалик учун жуда кўп нарсалар олганман. Уларнинг орасида икки жуфт чойнак-пиёла жамланмаси бор. Ўзбек хонадонларида меҳмонга чой узатишдан аввал унинг уч марта чойнакка қуйиб, сўнг узатилишини кўриб билдимки, миллий қадриятларингизнинг негизида, ҳатто энг оддийсида ҳам бир-бирингизга бўлган ҳурматнинг сўзсиз ифодаси яширинган. Шунданми, чойнак ва пиёла ҳам эътиборимни тортган эди. Бундан ташқари, ёғоч ўймакорлик намуналаридан, турли нақшлар, миниатюра санъати билан безатилган сопол ҳайкалчалар, миллий безак берилган пичоқлар ва адрас чопонлар сотиб олдим.\nКелгусида кўпроқ муддатга Ўзбекистонга такрор келишни ният қилдим. Кўриб улгурмаган тарихий қадамжоларни ва бошқа(кутубхоналар, театр, концерт заллари каби) масканларни кўриб, ўрганмоқчиман. Қолаверса, мен китобларда, телеэкранлардагина кўриб юрган Ўзбекистоннинг бошқа гўзал гўшаларини кўриш ниятидаман. Ва ишонаманки, бу галги сафаримда янада улкан ва ёрқин хотираларга эга бўламан.\nЮлдуз ЎРМОНОВА суҳбатлашди


Шахсий (ўзингиз сезадиган) инфляция бу нима дегани? - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nШахсий (ўзингиз сезадиган) инфляция бу нима дегани...\nШахсий (ўзингиз сезадиган) инфляция бу нима дегани?\nОхирги янгиланиш: 03.Авг.2020 12:03 PM\nАмалда истеъмол нархлари индекси (ИНИ)дан фойдаланган ҳолда статистик маълумотларни тақдим этувчи ташкилот томонидан ҳисобланган инфляция кўрсаткичи ҳар бир аҳолининг шахсий (ўзи сезадиган) инфляция даражасидан фарқ қилиши мумкин.\nИнфляциянинг расмий эълон қилинадиган даражаси аксарият уй хўжаликларининг талаблари асосида шакллантириладиган бўлиб, ўзида ИНИ (истеъмол савати)даги барча товар ва хизматларнинг умумий нарх даражасининг ўзгаришини акс эттиради. Шахсий (ўзингиз сезадиган) инфляция ўзингиз ёки оилангиз кундалик ҳаётида истеъмол қилинадиган товар ва хизматлар нархларининг ўзгариши асосида шаклланади.\nЭълон қилинадиган инфляция ҳамда шахсий (ўзингиз сезадиган) инфляция даражаси ўртасидаги фарқнинг асосий сабаблари қуйидагилардан иборат:\n- Нархлар ўзгаришларини идрок қилиш (англаш). Шахсий (ўзингиз сезадиган) инфляция - бу оилавий бюджет харажатларига киритилган кундалик товар ва хизматлар нархларининг ўзгаришини идрок қилишдир. Агар биз мунтазам равишда сотиб оладиган товарнинг нархи ошиб кетса, унинг нархи биз кундалик ҳаётда камдан-кам сотиб оладиган товарнинг нархидан кўра кўпроқ ўсгандек туюлади. Мунтазам равишда сотиб олинадиган товар учун тўлов бюджетимизнинг кичик бир қисми бўлишига қарамай (ушбу товар жуда қиммат бўлмаса ҳам), барибир у бизда нархларнинг сезиларли даражада ошган таассуротини уйғотади;\n- Оилангизнинг истеъмол савати умумий (мамлакат) истеъмол савати (ИНИ)даги товар ва хизматлардан фарқ қилади. Юқорида таъкидланганидек, ИНИ аҳолининг кўпчилик қисми томонидан истеъмол қилинадиган муайян товар ва хизматлар нархлари ўзгаришининг ўртача даражасини акс эттиради. Ушбу умумлаштирилган кўрсаткич (ИНИ) истеъмол саватидаги ҳар бир товар ёки хизмат учун нархларнинг ўзгариши ва уй хўжаликларнинг умумий харажатларидаги ушбу товар ёки хизмат учун сарфланган харажатлар улушини инобатга олган ҳолда ҳисобланади.\nҲар бир оиланинг алоҳида истеъмол савати ҳақида фикр юритар эканмиз, ҳар бир оила ўзининг жорий эҳтиёж ва истаклари асосида шаклланган шахсий истеъмол қилинадиган товар ва хизматлар мажмуасига эга.\nШундай қилиб, ҳар бир оила ўзининг шахсий (оилавий) истеъмол саватига эга бўлсада, ушбу истеъмол савати умумий, мамлакат учун ҳисобланадиган ИНИни ҳисоблаш учун ишлатиладиган истеъмол саватидан табиий равишда фарқланади.\nҲар бир оиланинг шахсий истеъмол савати нимани англатади?\nКелинг буни икки оила мисолида кўриб чиқамиз. Ушбу оилалардан бири ёш оила бўлиб, уларнинг истеъмол учун асосий харажатларидан ташқари болалар озиқ-овқати, ўйинчоқлар ва бошқа харидлар (болалар учун) учун кундалик харажатлари ҳам мавжуд. Иккинчи оила эса фарзандлари вояга етган оила ҳисобланиб, уларнинг умумий харажатлари ўқув тўловлари (масалан, олийгоҳда таълим олиш учун белгиланган контракт тўлови), мобил телефон, компьютер ёки автомашина ҳариди учун сарфланадиган харажатларни ҳам ўз ичига олиши мумкин. Бинобарин, икки оила истеъмол савати сезиларли даражада фарқланади.\nТабиийки, болалар озиқ-овқати нархи кўтарилса биринчи оиланинг (оила аъзолари сезадиган) инфляция даражаси (биринчи оила томонидан мустақил ҳисобланган) иккинчи оиланикидан юқорироқ бўлиши ва аксинча, таълим учун тўлов миқдори ошганда эса иккинчи оиланинг инфляция даражаси (иккинчи оила томонидан мустақил ҳисобланган) биринчи оила томонидан ҳисобланган инфляция даражасидан ортиқроқ бўлиши ҳам мумкин.\nХулоса қилиб айтганда, мамлакат ичидаги товар ва хизматлар нархларининг ўзгариши ҳар бир оилага уларнинг истеъмол саватига киритиладиган, яъни оила томонидан доимий равишда истеъмол қилинадиган товарлар ва хизматлардан келиб чиққан ҳолда алоҳида таъсир кўрсатади.\n- Товарлар ва хизматлар нархлари даражаси ҳудудларга қараб фарқ қилиши мумкин. Ҳар бир ҳудудда аҳолининг харид қобилияти ва таклиф этилаётган товар ва хизматлар доирасидан келиб чиқиб, муайян ҳудуддаги талаб ва таклиф асосида товар ва хизматлар нархлари шакллантирилади. Бинобарин, бир хил истеъмол саватига эга бўлган турли хил ҳудудда истиқомат қилувчи икки уй хўжалиги (икки оила) ўртасидаги инфляция (оила аъзолари сезадиган) даражаси бир-биридан фарқ қилиши мумкин. Масалан, мева-сабзавотлар нархларининг ошиши қишлоқ жойларда истиқомат қилувчи оилалардан кўра саноат ҳудудларида истиқомат қилувчи оилаларга сезиларли таъсир этиши мумкин.


"Антимонополия" миллий компаниялардан бирини банкротликка олиб бормоқда – UzAuto Motors баёнот билан чиқди - UzNews.uz\n"Антимонополия" миллий компаниялардан бирини банкротликка олиб бормоқда – UzAuto Motors баёнот билан чиқди\nКомпания ўз баёнотида текширувга жалб этилган экспертларнинг салоҳиятсизлигидан нолиди.\nUzAuto Motors АЖ Монополияга қарши курашиш қўмитаси махсус комиссиясининг 21/31-сонли ишига оид 2020 йил 19 августдаги қарорини ҳақиқий эмас деб топиш тўғрисидаги шикоят аризасини кўриб чиқиш бўйича ўтказилаётган суд иши бўйича расмий баёнот берди.\nКомпаниянинг юридик бошқармаси раҳбари Рустам Шаймардонов жараён ҳақида қуйидагиларни маълум қилди:\n“МҚКҚ текширувга жалб этган экспертларнинг салоҳиятсизлиги мижозлар базамизнинг бир қисмининг кўнгли совишига олиб келганлигидан афсусдамиз. Оммавий майдонда эълон қилинган шошилинч популистик баёнотлар ўн минглаб одамлар томонидан давлат кафолати сифатида қабул қилинди, тартибга солувчининг қарори устидан судда эътироз билдириш мумкинлиги борасидаги изоҳ эса, кўп ҳолда беэътибор қолди. Натижада қўмитанинг масъулиятсизлик билан қилган хатти-ҳаракати орқали расмий шахслар баёнотига бўлган ишончга путур етди” дейди Рустам Шаймардонов.\nҚайд этилишича, мижозлар манфаатларига садоқат UzAuto Motors учун устувор бўлиб қолаверади, аммо бу ҳеч кимга кимнингдир сиёсий ниятлари йўлида уни суиистеъмол қилиш ҳуқуқини бермайди. Компаниянинг вазифаси – энг йирик миллий корхоналардан бирини банкротликка олиб бориш борасидаги бузғунчи сценарийни амалга оширишга йўл қўймаслик, ваҳоланки, МҚКҚ тавсияларига риоя этиш айнан шундай оқибатга олиб келиши мумкин. Амалда бизни қарийб триллион сўмни давлат бюджетига ўтказиш ўрнига, уни карантин даврида янги автомобиллар харид қилган бир неча ўн минг одам ўртасида тақсимлашга мажбур қилмоқда.\nАввалроқ, Олий суд хабарида Uzauto Motors автомобилларининг таннархи махфий ҳужжатлар асосида шакллантирилгани айтилган эди.\nОлий суд хабарига кўра, навбатдаги суд мажлиси 2020 йил 16 октябрь куни соат 10.00 да ўтказилади.


Энг яхши пенсия тизимига эга давлатлар рейтинги эълон қилинди. Ўзбекистон ундан ўрин олмади - Daryo\n23:59, 20.10.2020 41563\nТаҳлилчилар энг яхши ва ёмон пенсия тизимига эга мамлакатлар рейтингини тузди, деб хабар бермоқда Forbes. Рейтинг Mercer ва CFA Institute консалтинг компанияси томонидан тузилган бўлиб, унда дунёнинг 39 та давлати ўрин олган. Рейтинг мезони ва натижалари Bloomberg томонидан тақдим этилган.\nРейтингнинг дастлабки икки поғонасини бир неча йилдан буён етакчилик мавқейини сақлаб келаётган Голландия ва Дания эгаллади. Таҳлилчилар ушбу икки мамлакат ҳукуматларини инқироз пайтида аҳолиси пенсия жамғармасидан фойдаланишига йўл қўймаганини мақтовга лойиқ деб топган. Чунки бу пенсияга чиққанидан кейин уларнинг аҳволини ёмонлаштириши мумкин эди.\nМавзуга доир: Женевада энг кам иш ҳақи 4100 доллар этиб белгиланди. Бу дунё бўйича энг юқори миқдордаги энг кам иш ҳақидир\n11:23, 27.09.2020 203028\n13:58, 21.09.2020 92872\n13:22, 19.09.2020 81639\n20:23 Бугун 702\n20:11 Бугун 1668\n20:01 Бугун 4142\n19:58 Бугун 4474\n21:59, 01.12.2020 90574\n17:09, 30.11.2020 87987\n16:16, 01.12.2020 74275\n17:27, 01.12.2020 68576


Бугун болалар шифокори — педиатрлар куни (видео) — Фарғона шифокори\nБугун болалар шифокори — педиатрлар куни (видео)\n20.11.2020 20.11.2020 fsh.uz\nТиббий календарда алоҳида сана мавжуд — бу Бутунжаҳон бола ва педиатр куни.\nҲар йили 20-ноябр санасида нишонланадиган бу кунининг аҳамияти жуда катта. Болалар ҳаёти, уларни қийнаётган муаммолар, уларнинг соғлиғи, уларга керакли ёрдам ва педиатр ушбу ёрдамни кўрсатишга қанча куч сарф қилиши ҳақида ўйлашга мажбур қилади.\nБолаларнинг муваффақиятли ўсиши, касалликларни енгиши ва ривожланишига ёрдам берадиган шифокорлар ҳар қандай ҳурматга лойиқдир. Бундан ташқари, педиатрнинг иши шифокорга болаларга эҳтиёткорлик билан муносабатда бўлишни ва уларга ва касбига бўлган самимий муҳаббатни талаб қилади. Улар масъулиятли бурчни ҳис қилишади, улар тиббий шарафларини қадрлашади.\nПедиатр — бу абадий касб. Педиатр болаларга, бизнинг келажагимизга ғамўрлик қилади. Шифокорларнинг меҳнати, уларнинг жасорати ва меҳрибонлигини ҳурмат қилмаслик мумкин эмас, чунки улар туфайли дунё давом этмоқда.\nБутунжаҳон бола ва педиатр куни билан биз ўз меҳнати ва матонати билан ёш авлод фаровонлигини мустаҳкамлайдиган, ушбу ёш муҳитда соғлиқ ва соғлом муносабатларни ривожлантиришга ҳисса қўшадиган барча болаларимиз ва педиатрларимизни табриклаймиз!\nБайрамингиз муборак бўлсин ва бу кун сизга фақат ёқимли хотиралар қолдирсин!\n← Касаба уюшмалари ҳаётида янги давр\nИс гази нима? У қандай пайдо бўлади ва қандай қилиб организмни заҳарлайди? →\n11.06.2017 fsh.uz 791\n16.01.2021 fsh.uz 93\n14.01.2018 fsh.uz 784


Россияда меҳнат мигрантлари патентсиз ишлаши мумкин - Darakchi\nЖАМИЯТ 27.10.2020, 21:20\nТеглар: Россия, Мигрант, патент\nРоссияда меҳнат мигрантлари патентсиз ишлаши мумкин. Бу ҳақда Ташқи меҳнат миграцияси агентлиги хабар берди.\nРоссия Федерацияси Ички ишлар вазирлиги томонидан меҳнат мигрантларига мамлакатда патентсиз ишлаш ҳуқуқини беришни кўзда тутувчи қонун лойиҳаси ишлаб чиқилган бўлиб, у ҳозирги вақтда коррупцияга қарши мустақил экспертизадан ўтказилмоқда.\nAгар мазкур ҳужжат қабул қилинса, чет эл фуқароларидан Россиядаги йирик халқаро корхоналарда ишлаш учун рухсатнома ёки патент олиш шарт бўлмайди. Йирик халқаро корхоналар рўйхати Ҳукумат билан келишилган ҳолда шакллантирилади.\nШу билан бирга, ушбу тоифага кирадиган фуқароларга мамлакатга кириш учун таклифномалар квоталардан ташқарида расмийлаштирилади.\nШаҳрисабзда 5 та эҳтиёжманд оилага бепул хонадонлар топширилди\nҲокимларнинг бошқа давлат органлари функцияларини такрорловчи 70 та функцияси аниқланди\nРоссиянинг коронавирусга қарши вакцинаси Ўзбекистонга олиб келинди


Британияликлар дунёдаги энг катта ҳаво транспортини тақдим қилишди\nБританиянинг Hybrid Air Vehicles (HAV) компанияси улкан Airlander 10 дирижаблини йиғишни якунига етказди. Дирижабль ўзидан ўтмишда қўлланган ҳаво аппарати ва замонавий технологияларни бирлаштирган гибрид транспорт воситасини акс эттиради. Аввалбошдан Airlander 10 АҚШ эҳтиёжлари учун лойиҳаланганди, бироқ бир қатор сабабларга кўра лойиҳа музлатиб қўйилганди, унинг кейинги тақдири эса оросат бўлиб қолганди. HAV яратилган ишланмаларни йўқотмаслик учун ҳаво кемасини фуқаролик мақсадлари учун қайта такомиллаштирди.\nAirlander 10 корпуси узунлиги 92 метр бўлиб, у дунёдаги энг катта самолёт Ан-225 "Мрия"дан 8 метр узунроқни ташкил қилади. Дирижабль турли юзаларга, жумладан сувга ҳам қўна олади. У ҳавода қўнишсиз 5 кун парвоз қила олиши мумкин. Дирижаблнинг максимал тезлиги 150 км/соатни ташкил қилади, тўлиқ юк кўтарувчанлиги 10 тоннани ташкил қилади. Қурилма ҳажми 38000 куб метрни ташкил қилади, уни ҳавога кўтариш учун деярли шунча сиқилмаган гелий талаб этилади. Airlander 10’ни 4 та V8 двигатели ҳаракатга келтиради. Дирижабль яратувчиларининг айтишича, агар дирижабль қобиғида юзлаб тешиклар ҳосил бўлса ҳам у 4-5 соат давомида парвозини давом эттиради олади. Airlander 10 мутлақ шовқинсиз ҳаракатланади, экологик тоза, атроф-муҳитни ифлослантирмайди ва компания фикрича, ҳаво индустрияси учун истиқболли ишланма ҳисобланади. Қурилма етиб бориш қийин бўлган жойларга юк етказиши, спорт трансляцияси ва полиция кузатуви олиб бориши, йўловчиларни сайёҳлик ва кўнгилочар мақсадларда ташиб юриши мумкин.\nКомпания ёзда дирижаблнинг синов парвозларини ўтказмоқчи ва унга харидор топмоқчи. Ҳаво қурилмасининг тахминий нархи 40 млн долларни ташкил қилади. Ҳозирча дирижабль ўзининг илк синов парвозида ўзи турган ангарда ердан бир метр баландроққа кўтарилишга муваффақ бўлди.


ШОШИЛИНЧ: Журналист Саидабдуллазиз Юсупов “Гвардейский”да 12 кун давомида аёвсиз қийноққа солинган! « Ўзбекистон Халқ Ҳаракати\nШОШИЛИНЧ: Журналист Саидабдуллазиз Юсупов “Гвардейский”да 12 кун давомида аёвсиз қийноққа солинган!\n04 June 2019 - 21:41\nШу йилнинг 10 майидан бери ДХХ Тергов ҳибсхонасида сақланаётган журналист Саидабдуллазиз Юсупов ортда қолган 12 кун давомида аёвсиз қийноқларга солинган. Бу ҳақда маҳбус ўз адвокати Арслон Шоймардонов орқали ўз яқинларига (турмуш ўртоғи ва ота-онасига) 4 июнь куни билдирган.\nЖурналистнинг онаси Жамила Юсупова ва укаси Саид Баҳоуддин Юсуповнинг айтишича, адвокат билан ўтказилган 20 дақиқалик учрашув чоғи Саидабдуллазиз Юсупов ДХХ тезкор ходимлари томонидан аёвсиз калтакланганини айтган. Хусусан, журналист ўз адвокати Арслон Шоймардоновга: “Ўтган 12 кун давомида “опер”лар мени дубинка, сув тўлдирилган баклашкалар ва бошқа буюмлар билан оёқларимнинг тагига, қўлларимга ва танамнинг қолган жойларига тинмасдан зарбалар беришди. Улар уравериб, ички органларимни тўкиб бўлишди” – деб айтган.\nАдвокат Арслон Шоймардонов Саидабдуллазиз Юсуповнинг баданини кўздан кечирганда, журналистнинг баданида кўкарган, шишган ва қизарган жойлар бўлган. Журналистнинг онаси Жамила Юсупова адвокатдан 4 июнь куни олган маълумотларга таянган ҳолда: “Ўғлимни уравериб, оёқларининг тагларини қорайтириб юборишибди”, – деган.\nЎзбекистон мустақил босма ОАВ ва нодавлат оммавий ахборот агентликларини қўллаш жамоатчилик жамғармаси директори, журналист Саидабдуллазиз Юсупов жорий йилнинг 10 май куни ДХХ томонидан ҳибсга олинган эди. Унга Жиноят Кодексининг 168-моддаси (“Фирибгарлик” бўйича айб эълон қилинган. Гарчи ДХХга бу модда билан айбланган фуқароларни тергов қилиш ваколати берилмаган бўлса-да, шу модда билан айбланаётган журналистни деярли бир ойдан бери айнан ДХХ тергов қилиб келмоқда.


Сўнгги бекатгача борасизми? - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nСўнгги бекатгача борасизми?\nҚорақалпоғистон Республикаси Нукус шаҳри чеккасидаги автотураргоҳ ўтган асрнинг етмишинчи йилларида қурилган. бу ер айни пайтгача марказдан шимолдаги туманларга қатнайдиган йўловчи ташувчи транспорт воситаларининг «қўним» жойи эди. ҳудудда аҳоли сонининг ортиши билан бу ерлар тураржойлар қурилиши учун фуқароларга берилди. автотураргоҳнинг ичкарида қолиб кетиши эса автотранспорт воситаларининг ҳаракатланишига ноқулайлик туғдирди.\nҲолат юзасидан фуқароларнинг мутасаддиларга мурожаати эътиборсиз қолмади: йўловчи ташувчи уловлар учун янги тураргоҳ қуриб, фойдаланишга топширилди. Бу ер Тахтакўпир, Қораўзак, Чимбой ва Кегейли туманлари, шунингдек, Нукус шаҳрининг барча маҳаллалари ҳудудига қатнайдиган автобус ва йўналишли таксиларнинг сўнгги бекатига айланди. Туманлардан келувчи йўловчилар, бу янгиликни тўла қўллаб-қувватлашди.\nАммо янги тураргоҳ шаҳарнинг айрим ҳудудларига қатнаётган йўналишли таксиларга муаммо туғдирди. Натижада «Жийдели байсин», «Амударя», «Ак жағис» маҳалласи аҳлининг эътирози сабаб шу пайтга қадар эски автовокзалдан қатнаётган 20-йўналишли такси қатнови тўхтатиб қўйилди. Шу боис автовокзал яқинида истиқомат қилувчи аҳоли шаҳар марказига ёки бозорга бориб-келиш учун 2-3 та таксига ўтиришга мажбур бўлишмоқда.\n— Йўлимиз 7 км.гача узоқлашиб кетди, — дейди шу йўналишда ҳаракатланадиган ҳайдовчилардан бири. — Аввалги йўналишимиз ҳар томонлама қулай эди. Марказга бориб-келиш учун кам ёқилғи сарфлардик, йўл ҳақи ҳам шунга яраша арзон бўларди. Машинани ижарага олиб ҳайдайман, даромад унинг кунлик тўловидан ортмаяпти.\n— 20-йўналишли таксилар қатновининг тўхтаб қолгани бўйича «Жийдели байсин», «Амударя», «Ак жағис» маҳалласи аҳолиси номидан Нукус шаҳар ҳокимлигига бир неча бор мурожаат қилдик, — дея суҳбатимизга қўшилди «Жийдели байсин» йиғини раисининг ўринбосари – кексалар ва фахрийлар ишлари бўйича маслаҳатчиси Кайипбай Тажетдинов. — Бироқ ҳанузгача масала ижобий ечим топмади. Бундан ташқари, Ажиниёз номидаги Нукус давлат педагогика институтининг ўқув биноси 26-кичик туманга кўчгани боис 5-6 та маҳалла аҳолиси ва талабалар учун янги автотранспорт йўналиши очиш зарурати туғилди.\nАфсуски, «Отангга бор, онангга бор» қабилида иш кўришга ўрганган тегишли мутасаддилар мазкур муаммоларга панжа ортидан қараб келишмоқда.\nЖорий йил бошида «Боз ауил» маҳалласи фаоллари ва аҳолисининг шаҳар ҳокимлигига қилган мурожаати асосида Қорақалпоғистон Республикаси тиббиёт мажмуаси ёнидан айланиб қайтаётган 8-йўналишли таксининг сўнгги бекати «Жийдели байсин» ва «Боз овул» фуқаролар йиғини ҳудудларининг ўртасидан ўтган каналгача (бор-йўғи 400 м.) чўздирилганди. Янги автотураргоҳгача бўлган масофа узоқ бўлгани учунми, бу йўналишда ҳаракатланаётган таксилар ҳам ўзи хоҳлаган бекатдан нарига ўтишмаяпти.\nЯна бир масала. Йўловчи ташувчи автомашиналар олдига бошланғич бекатдан бошлаб йўл-йўлакай ўтадиган ҳудуд номлари ҳам ёзилмаган. Фақатгина Шимолий автовокзалдан қатнаётган 4-йўналишли таксилар олдига бошланғич ва сўнгги бекатлар номи ёзиб қўйилган. Аҳолини қийнаётган муаммолардан яна бири — кечки соат 18:00 -19:00 дан сўнг автобуслар қатнови тўхтайди. Йўловчи ташувчи таксилар эса ўз йўналишида ҳаракатланмайди. Йўлкира ҳақи ҳам икки баробарга ошади.\nМазкур вазият бўйича Ўзбекистон автомобил транспорти агентлиги Қорақалпоғистон Республикаси бошқармасидан изоҳ сўраганимизда ташкилот мутасаддиларидан бошқарма раиси йўқлиги, шаҳар транспорти бўйича жавобгар шахс эса ўз иш жойида эмаслиги ҳақидаги маълумотни ололдик, холос.\nАслида бу муаммоларни ҳал этиш учун кўп маблағ ҳамда юқоридан буйруқ келишини кутиш шарт эмас. Бунинг учун масъулларда бироз эътибор ва ҳафсала бўлса кифоя.\nАвтор: кўрсатилмаган / Манба: Омирбай Есбергенов / Кўришлар: 116


Мирзиёев ҳаёти ҳақида фильмлар намойиш этилди\n12:04 18.11.2016 (Янгиланган 13:06 18.11.2016)\nФильмлар Мирзиёевнинг болалик ва ўсмирликдаги даврларига бағишланган бўлиб, шунингдек, мактабдаги мураббийлари билан ҳам интервьюларни ўз ичига олган\nТОШКЕНТ, 18 ноя — Sputnik. "Ўзбекистон" Миллий телерадиокомпанияси ва "Ёшлар" телеканалида Ўзбекистон президенти вазифасини бажарувчи, Бош вазир Шавкат Мирзиёев ҳақида фильм намойиш этилди, деб хабар қилмоқда "Новости Узбекистана" нашри.\nФильмда Ўзбекистон президенти вазифасини бажарувчи Шавкат Мирзиёев қандай қилиб олийгоҳнинг оддий ўқитувчисидан проректорликкача, ва кейинчалик, Ўзбекистон Бош вазири лавозимигача бўлган йўлларни қандай босиб ўтганлиги ҳақида сўз боради. Картинада Мирзиёевнинг болалик ва ўсмирлик давридаги оқ-қора суратлардан ҳам фойдаланилган.\nШу кунларда эса у YouTube даги видеохостингда ҳам пайдо бўлди.


Ўзбекистон Баҳойлари - Муножатлар Мажмуи\nБаҳоуллоҳ, Боб ва Абдул-Баҳо Ҳазратлари томонидан нозил этилган\nОллоҳ ёдга олинган ва Унга ҳамду санолар айтилган ўлка ҳам, хонадон ҳам, жой ҳам, шаҳар ҳам, қалб ҳам, тоғ ҳам, бошпана ҳам, ғор ҳам, водий ҳам, ер ҳам, дэнгиз ҳам, орол ҳам, ўтлоқ ҳам ярлақалангандир.\nСендан истиғфор сўраб ёлвораман, Ё Оллоҳим!\nСенинг зикрингдан ўзга ҳар қандай зикр учун,\nСенинг ҳамду саноингдан ўзга ҳар қандай ҳамду сано учун, Сенга яқинликдан бўлмаган ҳар қандай лаззат учун, Сенинг Муҳаббатинг ва Ризолигингдан бўлмаган ҳар қандай сурур учун,\nСенга мансуб бўлмаган менинг барча ашёим учун мени авф эт. Эй Сен Султонлар Султони, инфоқ улашгувчи ва эшикларни очгувчи Раббим.\nБолалар учун дуолар\nЁ Оллоҳим! Бу гўдакларни Ўзинг тарбия эт. Улар Сенинг боғинг ниҳоллари, Сенинг чаманинг гуллари, Сенинг гулзоринг ғунчалари эрур. Ўз ёмғирингни улар узра ёғдир. Ўз муҳаббатинг ила уларни ҳақиқат қуёши ёғдуларига чўмдир. Ўз шабадаларинг ила уларни илм олмоқлари учун янгилаб тургинки, баркамол ва янада кўркам бўлиб ўсиб-улғайсинлар. Сен Ато Этгувчи ва Раҳиймсан.\nХудоё, Менга раҳнамолик қил. Ўз паноҳингда асра. Қалбимда чироқ ёқиб, Мени порлоқ юлдуз айла. Сен Қудратли ва Кучлисан.\nБандаларинг қалбларини бирлаштир ва уларга Ўз улуғ мақсадингни зоҳир қил; токи улар Сенинг қонунларингга бўйсуниб, Амру фармойишингга риоя этсинлар. Уларнинг интилишларида мадад бер. Сенга хизмат қилишларида қудрат бер, Ё Тангрим! Ё Парвардигор!\nУларни ўз ҳолига ташлаб қўйма, маърифатинг нури ила йўлларини ёрит ва Муҳаббатинг ила қалбларини масрур эт. Илло, Сен уларнинг Мададкори ва Парвардигорисан.\nЁ Меҳрибон Тангрим! Сен бутун инсониятни ягона тупроқдан яратдинг. Сен барчани ягона оилага мансуб этдинг. Муқаддас даргоҳингда ҳамма Сенинг банданг эрур, Сен бани башарга Ўз Чодиринг остидан паноҳ бердинг. Барча Сенинг Саховат Дастурхонинг атрофида тўпланмишдир; барча Сенинг тақдиринг шуъласидан мунаввар бўлмишдир. Ё Парвардигор! Сен ҳаммага марҳамат қилгувчисан, ҳамманинг ғамхўридирсан, ҳаммага паноҳ бергувчи, барчага ҳаёт ато этгувчисан. Сен барчага истеъдод ва иқтидор бахш этдинг ва ҳамма Сенинг Шавкатинг баҳрига ғарқ бўлмишдир. Ё марҳаматли Тангрим! Барчани бирлаштир! Ҳамма динлар ризоликка келсин, барча халқлар бир халқ бўлиб бирлашсинким, ўзларини ягона оила деб, бутун ер юзини ягона уй деб билсинлар. Ё Рабб! Халқлар бирдамлиги байроғини баланд тут! Ё Парвардигор! Барча қалбларни бирлаштир! Ё Меҳрибон Падари бузруквор, Ё Парвардигор! Қалбларимизни муҳаббатинг мушку анбари билан шод эт, кўзларимизни Раҳнамолигинг Нури ила ёрит! Бизга Каломинг таронаси ила лаззат бахш эт ва барчамизга Ўз илоҳий истеҳкомингда паноҳ бер. Сен Қудратли ва Кучлисан, гуноҳларни Мағфират этгувчисан; одамларнинг номукаммаллигини Сен ҳисобга олмайсан.\nНеча-неча совуган қалблар Амринг гулханидан ўт олди ва кўплаб ғафлатда ётганлар ширин Нидоингдан уйғонди. Не-не дарбадарлар Сенинг Бирлигинг дарахти кўланкасидан паноҳ излаб юргайдир, не-не ташналар Сенинг қаърингдаги оби ҳаётинг булоғидан ичмоқни истаб тургайдир! Ўз нигоҳини Сенга бурганларга ва Жамолинг Ёғдуларига етишмоқ учун тамшаниб турганларга раҳматлар бўлсин. Сенинг Ваҳий Уфқингга ва Илҳоминг маншасига жон-жаҳди билан илтижо қилганларга раҳматлар бўлсин. Ўзинг бахш этган лутфу, марҳамат ва хайру, саховатни Сенинг Йўлингда сарф этганларга раҳматлар бўлсин. Сени қаттиқ қўмсаб, Сендан ўзга ҳамма нарсадан воз кечганларга раҳматлар бўлсин. Сенга сиғинишни бахт деб билган, Сендан ўзга барча илинжлардан халос бўлганларга раҳматлар бўлсин. Сенинг Исминг бўлмиш Зот ҳақи Сенга илтижо қилурманки - Ул Зот Сенинг ҳукму қудратинг ила Ўз маҳбуслигининг зоҳирий сарҳадларидан юксакка кўтарилмиш - ҳар кимга Сенинг мақомингга лойиқ нарсани насиб этишингни сўрарман, Ё Оллоҳим, Сенинг қудратинг дарҳақиқат ҳар нарсага қодирдир.\nЭй Сен гуноҳлардан ўтгувчи, инъомлар ато этгувчи, балоларни бартараф этгувчи Тангрим! Сенга илтижо этурман, ўз жисмоний либосини тарк этиб, руҳий оламга рихлат этганларнинг гуноҳларини мағфират этгин. Ё Тангрим! Уларни гуноҳларидан поклаб, ғуссаларини аритгин, зулматларини эса нур ила ёритгин. Уларни иқбол боғига дохил айлаб, энг тоза сувлар ила чўмилтиргинким, токи улуғвор юксакликларда Сенинг ҳашаматингни кўрсинлар.\nИлоҳим, Илоҳим, Ўзинг Кўрар ва Огоҳим,\nМeнинг Қалъам ва Паноҳим, Сeндан Ўзгани дeмадим ва дeмасман; Муҳаббатинг сўқмоғидан ўзгасини босмадим ва босмасман; Умидсизликнинг қоронғу кeчалари\nСeнинг бeниҳоят лутфинг умидли субҳига нигоҳларим тикилур, ва саҳар чоғлари бу жоним ва сўлиган қалбим Жамолинг ва камолинг ёди ила хуррам ва бардам бўлур; Раҳмониятинг мeҳрига муваффақ бўлган ҳар бир қатра чeксиз денгиздур, ва иноятинг ёғдуси қўллаган ҳар бир зарра ёруғ ва порлоқ юлдуздур;\nБас, эй пок Яздоним мeнинг, бу шайдо ва оташин бандангга Ўз паноҳингдан паноҳ бер;\nВа борлиқ дунёсида уни Ўз ишқингда собит ва мустақим қил; Ва ушбу учолмас, қанотлари шикаста қушга Ўз раҳмоний ошёнингдан-у,\nЎз руҳоний уянгдан маскан ва маъво ато этгин.\nМашаққат ва синовлар\nСиновлари Сенга яқин бўлганлар учун шифобахш малҳам бўлган, қиличи Сени севганларнинг қизғин истаги бўлган, найзаси Сени қўмсаган юракларнинг азиз орзуси бўлган, иродати Сенинг адолатингни эътироф этганларнинг ёлғиз умиди бўлган Раббим! Сенинг илоҳий лаззатларинг ва Жамолинг шуҳратининг улуғворлиги ила илтижо қиламанким, Ўз самовий паноҳингдан Сенга яқинлашмоғимизга имкон бергувчи марҳаматни ёғдир. Ё Илоҳим, Амринг йўлида оёқларимизга қувват бер, юракларимизни Илминг ила равшан эт ва кўнглимизни Исминг ёғдуси ила ёритгил.\nЁ Тангри, Ё Оллоҳим! Ўз содиқ бандаларингни нафс ва эҳтирос балосидан асра, уларни Ўз мушфиқ ва тийрак нигоҳинг ила хусумат, нафрат ва ҳасад васвасасидан сақла. Уларга иштибоҳ пайкони етиб боролмайдиган мустаҳкам қалъангдан паноҳ бер, Ўз шавкатли аломатингни уларда зоҳир эт, қалбларини Илоҳий Ваҳдониятинг нури ила ёрит, дилларини Ўз муқаддас салтанатингдан нозил бўлган назм ила шод эт, уларга Сeнинг шавкатинг салтанатидан кeлаётган Ўз бетимсол қудратинг ила куч-қувват бер. Илло Сeн Иноятли, Муҳофиз, Қудратли, Бахшандасан.\nИлоҳим! Илоҳим! Муҳаббатинг ипидан маҳкам тутиб ўз уйимдан ташқари чиқдим. Ўзимни бутунлай Сeнинг муҳофазангга топширдим. Сeни сeвганларни ҳимоя қилгувчи қудратинг ҳақи илтижо қилурман иноятинг ва марҳаматинг ила мeни гуноҳкор ва осийлардан, қўрс-қўпол зўравонлардан, йўлингдан адашган зулмкорлардан асра. Ўз куч-қудратинг ила мeни уйимга соғ-омон қайтар. Илло Сeн Қодиру Қудрат, хавф-хатарда Ҳимоят ва Олий Моҳиятсан.\nОта-она учун ибодат\nЁ Тангрим! Ушбу улуғвор Аҳдда Сeн фарзандларнинг ўз ота-оналари учун қиладиган дуоларини қабул этурсан. Бу, мазкур Аҳднинг битмас-туганмас инъомларидан биридир. Шунинг учун, Ё Марҳаматли Тангрим, Ваҳдониятинг Остонасида ушбу хизматкорингнинг ўз отасини Сeнинг марҳаматинг уммонига ғарқ этишни сўраб қилган илтижосини қабул айла, зеро, бу фарзанд Хизматингга бeл боғлади ва Муҳаббатинг йўлида ҳар дақиқа жон куйдирмоқда. Илло Сeн Карим, Ғофир, Саховатлисан.\nУ Оллоҳдир! Эй Парвардигор!\nУшбу даргоҳ бандаси ота-оналарини ғуфрон дарёсига чўмдир, гуноҳ ва хатодан пок ва муқаддас айла. Авф ва бахшиш ато эт, ғуфрон ва кeчирим улаш. Сeн Ғафур ва Кeчиргувчи. Сeн файз ва фаровонлик Бергувчи. Эй, хатолардан Ўтгувчи! Ҳар қанча гуноҳкор бўлсак-да, Ваъдангга ва Хушхабарингга умид қиламиз. Ҳар қанча хато зулматига мубтало бўлсак-да, атойинг субҳига интилишимиз бор ва бўлар. Даргоҳингга лойиқ даражада бизга муомала қил. Ва ҳар нe ҳузурингга сазовор бўлса намоён айла. Сeн Ғафур, Авф этгувчи, ҳар қусурдан Ўтгувчисан.\nУмр йўлдоши учун ўқиладиган дуо\nИлоҳим, Илоҳим! Ушбу канизанг Сенга ишониб, юз тутиб, муножот айлаб, унга Ўз Самовий Лутфингни ёғдиришингни, руҳий сир-асрорингни очишингни ва Илоҳиятинг ёғдулари билан ёритишингни сўраб ёлвормоқда. Раббим! Умр йўлдошимнинг кўзларини кўрар қил. Унинг қалбини Ўз илминг нури билан шод айла, идрокини Ўз ёрқин Жамолингга жазб эт, Ўз аён ёғдуларинг зуҳури ила руҳини юксалтир.\nРаббим! Унинг нигоҳи олдидан пардани кўтар, унга Ўз Саховатинг баракотини тўк, Муҳаббатинг шароби ила уни маст айла, уни оёғи ерда турган, руҳи эса юксак самоларда чаппор урган фаришталарингдан бирига айлантир. Сенинг халқинг орасида Сенинг Донолигинг нурини таратгувчи равшан чироққа айланиши учун унга мадад бер. Дарҳақиқат, Сен Азиз, Карим, Саховатлисан.\nҲомиладор аёл ибодати\nРаббим, Раббим! Ўз мўмин канизинг ва заифангга ато этган иноятинг учун Сенга ҳамду сано ва шукроналар айтиб илтижо қилурман, зеро Сен уни ҳақиқатан ошкор салтанатингга йўллаб, унга бу фоний дунёда Сенинг олий Нидоингни эшитмоқ ва барча нарсалар узра Ғолиблигинг далилларини кўрмоқ имконини бердинг. Ё Раббим, бағримдаги жонни Сенга назар этгайман. Уни Салтанатингга лойиқ фарзанд эт, Ўз фазлу иноятинг ила уни масъуд айла, токи Сенинг тарбиянг ажри остида ўсиб улғайсин. Сен Карим, Сен Азийм Илтифот Эгасидурсан.\nОғир дақиқаларда ўқиладиган дуо\nАйтгил: Ҳамма нарсани Оллоҳ бергай, самовотда ҳам, заминда ҳам Оллоҳдан ўзга ато этгувчи улуғворлик йўқдир. Илло Унинг Ўзи Ўзлигида Нозир, Куч-Қудрат ва Қодирдир.\nСeнинг куч-қудратинг ҳақи илтижо қиламан, Ё Оллоҳим. Синовли кунларда ёвузлик менга таъсир этишига йўл қўйма ва бeғамлик чоғларимда қадамларимни Ўз нафасинг кучи ила тўғри йўлга ҳидоят айла. Сeн Оллоҳсан ва ҳар нe истасанг амалга ошгай. Ҳeч ким Сeнинг иродангга қарши чиқолмас, ёки Сeнинг ниятинг амалга ошишига тўсқинлик қилолмас.\nЁ Оллоҳим, Сeндан паноҳ излайман ва Сeнинг нишоналаринг сари юз тутаман. Ё Оллоҳим, сафарда ё уйда бўлмайин, ишларим ва амалларимда Сенга таваккул қиламан. Менга Ўз етарли ёрдамингни юборгинким, токи ҳeч нарсага муҳтож бўлмайин, эй Мeҳрибонликда тенги йўқ Тангрим. Ё Оллоҳим, мeнинг ризқу рўзимни Ўз ҳоҳишингга кўра бергин ва муайян этган насибангдан мeни ҳушнуд айла. Дарҳақиқат, барча амрлар Сeнинг қўлингдадир.\nСeнинг жамолинг мeнинг ризқ-рўзим,\nСeнинг висолинг мeнинг шаробим,\nСeнинг ризолигинг мeнинг умидим,\nСeнинг ҳамду-саноинг мeнинг аъмолим,\nСeнинг хаёлинг мeнинг йўлдошим,\nСeнинг ҳукми Қудратинг мeнинг имдодим,\nСeнинг даргоҳинг мeнинг паноҳим,\nСeндан парда ортига беркинган жонларнинг чeгарасини Ўзинг ёритиб тургувчи жой мeнинг истиқоматгоҳим бўлсин.\nИлло Сeн Қудратли, Шуҳратли, Кучлисан.\nЁ Рабб! Руҳимни шод ва муназзаҳ айла. Қалбимни пок айла. Қувватимни нурлантир. Барча амалларимда Сенга таваккул қилгайман. Сeн мeнинг Раббоним ва Паноҳимсан. Мeн ортиқ қайғурмайман ва дилгир бўлмайман, илло бахт ва сурурларга тўлгайман. Худойим, энди мeн машаққат чeкмайман ва кулфатга таслим бўлмайман. Мeн турмуш кўнгилсизликларига ўралашиб қолмайман. Худойим! Сeн менга ўзимдан кўра яқинроқ дўстсан. Мeн ўзимни Сенга бахшида этгайман, эй Тангрим.\nМенда тоза бир қалб ярат, Ё Илоҳим. Виждонимни хотиржам эт, Ё Орзуйим. Қудратинг руҳи ила Амрингда мустаҳкам тут, Ё Маҳбубим. Шукуҳинг нури ила Сиротингга йўл кўрсат, Ё Мақсудим. Султонлигинг кучи бирла муқаддас осмонингга кўтар, Ё Аввалим. Мангулигинг нафаси бирла шодликларга мени тўлдир, Ё Охирим. Азалиятинг нағмалари мени хотиржам этсин, Ё Мунисим. Қадим талъатинг ғанолари мени ҳимоя этсин, Ё Сайидим. Доимий Моҳиятинг Зуҳури ҳақидаги хушхабар, менга сурур бағишласин, Эй Сен, Зоҳирлар Зоҳири ва Ботинлар Ботини.\nСенинг паноҳингда уйғондим ва ҳар кимки Сенинг бу паноҳингни топган бўлса, Сенинг муҳофазанг даргоҳига, ва ҳимоятинг истеҳкомига дохил бўлгай. Ё Рабб, зоҳиримни Ўз марҳаматинг тонгги нури ила ёритганинг каби ботинимни ҳам Ўз Зуҳурингнинг тонгги нури ила ёритгин.\nСен Зокир ва Сен Мазкур.\nЁ Оллоҳим ва Подшоҳим ва Мақсудим. Сенинг банданг Раҳматинг чойшаби остида уйқу излагай, ҳимоятингни тилаб, фазлинг чодири остида ором кўзлагай. Ё Рабб, Ўз бедор нигоҳинг ила дийдамни ҳимоя қилгинким, токи Сендан бошқасини кўрмасин. Сенинг осорларингни мушоҳада этмоғим ва Зуҳуринг уфқини кўрмоғим учун кўзларим нурини орттиргин. Сен юборган Зуҳурлар Қудрати қаршисида ҳар қандай куч-қудрат ожиздур. Сендан ўзга Қувватли, Ғолиб, Ихтиёр Соҳиби йўқдур.\nЎсмир ёшдаги болалар учун дуо\nУ Оллоҳдир, Эй Парвардигор! Ушбу ўспиринни нурларга тўлдир ва ушбу навосизга Ўз наволарингни бахшида этиб, огоҳлик ато айла; ҳар тонгда кучига янги кучлар қўшилсин, ва Сeнинг паноҳинг остида ҳар қандай гуноҳдан муҳофаза топсин. Сeнинг Амрингга хизмат учун кўтарилсин, адашганларга йўл кўрсатсин, бeчораларга далда бўлсин, асирларни озод қилсин ва ғофилларни бeдор айласин, зеро, барча Сeнинг ёдинг ва зикринг билан дамсоз бўлсин. Сeн Қудратли ва Кучлисан.\nЖамийки шон-шавкат ва улуғворлик, куч-қувват ва шон-шараф, салтанат ва амру фармон, самовийлик ва фароғат, марҳамат ва қудрат Манбаи бўлмиш Сeн Оллоҳимга ҳамду санолар бўлсин. Сeн кимни истасанг, ўшани Буюк Уммонингга дохил этгайсан, кимни истасанг, ўшани Қадимий Исмингни билиш бахтига сазовор этгайсан. На самовотда ва на заминда Сeнинг амри ироданг бажо бўлишига қаршилик эта билгувчи йўқдир. Сeн ўз махлуқотингни мангу бошқарурсан, барча яралганларга ўз ҳукму фармонингни абадий барқарор қилурсан. Сeндан ўзга Қудратли, Улуғвор, Қодир, Билгувчи, Илоҳ йўқдир. Ё Парвардигор! Бандаларинг юзини ёритгин, токи Сeни кўра билсинлар; қалбларини пок айла, токи Самовий марҳаматинг саройига илтижо этсинлар, ҳамда Сeнинг Элчинг ва Моҳиятинг Чироғини таниб етсинлар. Дарҳақиқат, Сeн барча оламлар Тангрисидурсан. Сeндан ўзга Интиҳосиз, Қаҳҳор Илоҳ йўқдир.\nСенинг Исминг менинг шифойимдир, Ё Оллоҳим, Сенинг ёдинг билан мен шифо топгайман. Сенга маҳрамлик умидим, Сенга муҳаббатим йўлдошимдир. Сенинг менга марҳаматинг, менга берган шифойинг, бу дунё-ю, у дунёдаги имдодингдир. Илло, Сен Саховатли, Хабардор, Билгувчисан.\nАраб тилидан транскрипт:\nВа Зикрука давои\nВа Қурбука ражои\nВа Ҳуббука муниси\nВа Раҳматука табиби\nВа Муъини фид-дуня вал ахират\nИннака антал Муътиюл Алиймул Ҳаким.\nСенга санолар бўлсин, ё Худовандо, ё Парвардигор! Сeнинг Зуҳуринг ила зулмат нурга айланди. Эҳром бунёд этилди, иншо ёрлиғи нозил қилинди. Фармон намоён бўлди. Шулар ҳаққи илтижо қиламан, мeни ва йўлдошларимни Ўз шон-шавкатинг самовотига юксалтир, шаккокларга Воҳидлигинг чодирига киришига монeълик қилган шубҳалар зангидан дилларимизни тозала. Мeн Сeнинг Иноятинг ипидан маҳкам тутиб, Сeнинг марҳаматинг ва мурувватинг либосига ёпишиб олган бандангдурман. Менга ва ҳабибларимга бу дунёю, у дунё eзгуликларини ато эт. Уларга ўз маҳбубларинг учун бeлгилаган Пинҳоний нeъматларингни бахш эт. Мана, Ё Оллоҳим, Сeн ўз бандаларингга амр этганинг рўза кунлари ҳам кeлди. Сeнинг ризоинг учун тўлиқ рўза тутган ва Сeндан ўзгани бутунлай тарк этган бандангни ярлақа. Мeни ва уларни Ўз итоатингда тут ва Ўз амрингда юрит, Ё Тангрим. Илло Сeн бўл дeганда бўлдиргувчи Парвардигорсан. Сeндан ўзга Билгувчи, Доно Оллоҳ йўқдур. Бутун оламлар Хожасига, Парвардигорига ҳамду санолар бўлсин.


Нега Трамп Нью-Йоркдаги доимий қароргоҳини тарк этмоқда? - Zamin.uz\n13:08 / 01.11.2019\nBBC хабар қилишича, Трамп ўз баёнотида, у миллионлаб доллар солиқ тўлаб келган бўлса-да, Нью-Йоркнинг сиёсий раҳбарлари унга ёмон муносабатда бўлишганини айтган. Жаноб Трамп Нью-Йоркда туғилганига қарамай, аксарият вақтни Палм-Бичдаги Мар-а-Лаго қароргоҳида ўтказиб келган. Дональд Трамп билан иккала демократ: Нью-Йорк штати губернатори Эндрю Куомо ва Нью-Йорк шаҳри мери Билл де Бласиолар ўртасида келишмовчиликлар юзага келган.\nНью-Йорк губернатори ва мери Трампнинг ўз қароргоҳини Флоридага кўчириш ҳақидаги қарорини жуда мамнуният билан қабул қилишган. Жаноб Cуомо жаноб Трампнинг солиқларни тўлаганлиги ҳақидаги даъвосига эътироз билдирди ва қўшимча қилди: "Буларнинг бари сизнинг мулкингиз, шу қаторда Флорида ҳам!". Жаноб Трамп ҳеч қачон солиқ декларациясини кўрсатмаган ва шахсий солиқ маълумотларини ошкор қилишдан бош тортган.\nNew York Times газетаси президент Трамп ва унинг рафиқаси Мелания сентябрь ойида Флорида штатида яшаш учун ариза берганлигини хабар қилди. Оқ уй раҳбарияти Президент қароргоҳини ўзгартираётгани сабаблари ҳақида ҳеч қандай баёнот бермади, бироқ New York Times газетасининг маълум қилишича, президентга алоқадор шахсларнинг баёнотига кўра, бунинг сабаби асосан солиқ муаммолари билан боғлиқ экан.\nХабарларга кўра, Оқ уй президентнинг доимий манзилини ўзгартириш сабаблари ҳақида изоҳ бермади, аммо New York Times газетаси президентга яқин одамнинг сўзларига кўра, сабаблар асосан солиқ муаммолари билан боғлиқ бўлган.\nМаълумот сифатида шуни айтиш керакки, Флорида штатида даромад солиғи ёки мерос солиқлари жорий қилинмаган. Шу ой бошида судья жаноб Трампга саккиз йиллик солиқ декларациясини Нью-Йорк терговчиларига тақдим қилишини буюрди. Воқеалар ривожи қандай бўлишини бизда кузатиб боринг.\nТрамп Нью-Йорк қароргоҳ “Замин” янгиликларини “Twitter”да кузатиб боринг


Россиялик эркак ўзи севган ҳомиладор аёлни ташлаб кетгани учун пичоқлаб ўлдирди… - 29 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Январь » 29 » Россиялик эркак ўзи севган ҳомиладор аёлни ташлаб кетгани учун пичоқлаб ўлдирди…\nБу фожиа Новосибирскда 27 январ куни содир бўлди. Исми-шарифи маълум қилинмаган эркакнинг севган аёли ҳомиладор бўлишига қарамай, номаълум сабабларга кўра муносабатларни узмоқчи бўлган. Шубҳасиз, бу қарори эркакка ёқиб тушмади ва ҳомиладор севгилисини пичоқлаб қўйди. Бахтга қарши жароҳатлар жиддий экан. Врачлар аёлнинг ҳаётини сақлаб қола олишмади. У касалхонада вафот этди. Қотилни эса Омск полициячилари тутишди. Жиноятни содир этгач, жуфтакни ростлаб қолган экан.


ХИЗМАТЛАР ПУЛЛИК, АММО СОҲАДА НОРМАТИВ-ҲУҚУҚИЙ ҲУЖЖАТЛАРИ ЕТИШМАЙДИ - Истеъмолчилар ҳуқуқларини ҳимоя қилиш Агентлиги\nИстеъмолчилар ҳуқуқларини ҳимоя қилиш Агентлигига айниқса, пандемия шароитида алоқа хизматининг сифат даражасида эмаслиги, таълим, тиббиёт соҳалари, автмобиль харид қилиш билан боғлиқ ҳолатлар, суғурта ва банк хизматлари каби мавзуларда истеъмолчилардан кўплаб мурожаатлар келиб тушмоқда.\nШулардан биргина мисол келтириб ўтмоқчиман. Барчага маълумки, мамлакатимизда жорий йилнинг 1 апрелидан барча таълим муассасалари, хусусан НТМда ҳам таълим жараёнлари масофавий шаклда ташкил этилди. Ота-оналардан тушган аризалардан бирида мактаб маъмуриятидан бевосита таълим бериш билан боғлиқ бўлмаган баъзи харажатлар учун шартномада кўрсатилган пул маблағларини камайтириш талаб қилинган.\nТўғри, 2019 йил сентябрь ойидан 2020 йил июнь ойигача таълим хизматларидан фойдаланиш тўғрисида ўртада шартнома тузилган. Аммо масофавий таълимда баъзи хизматлар овқатланиш, коммунал тўловлар, автотранспорт ва ёқилғи мойлаш, канцелярия маҳсулотлари, ётоқхона, кутубхона, ободонлаштириш ва ҳ.к. хизматлар кўрсатилмайди.\nШу боис кўрсатилмаган хизматлар учун мактаб ҳақ олишга ҳақли эмас. Истеъмолчининг талаби ўринли. Таълим муассасаси шартномадаги суммани камайтириш ўрнига, ўқувчини бошқа мактабга ўтказиш варағини тутқазган. Бу билан Ўзбекистон Республикаси “Истеъмолчиларнинг ҳуқуқларини ҳимоя қилиш тўғрисида”ги Қонуннинг 4- ва 21-моддаси талаблари бузилган.\nАгентлик юқоридагилардан келиб чиқиб, мазкур муассасага қўшимча битим тузган ҳолда, тўловлар миқдорини қайта ҳисоб-китоб қилишни, шунингдек, мактабда таълим олаётган ўқувчини ўқишга тиклаш ва якуний имтиҳонларни топширишга имконият яратиб бериши юзасидан кўрсатма хат юборди. Шу тариқа муаммо ижобий ҳал этилди.\nАслида бундай бундай эътирозларга пуллик хизмат кўрсатиш каби бир қатор соҳалар фаолиятини тартибга солувчи норматив-ҳуқуқий ҳужжатлар ва уларни тартибга солишнинг аниқ механизмлари мавжуд эмаслиги сабаб бўлмоқда.\nАгентлик томонидан истеъмолчилар манфаатларини ҳимоя қилиш мақсадида Алоқа хизмати фаолиятини тартибга солувчи норматив-ҳуқуқий ҳужжат ишлаб чиқилди ва кўриб чиқиш учун Ўзбекистон Республикаси Вазирлар Маҳкамаси, Адлия вазирлиги ҳамда Ўзбекистон Республикаси ахборот технологиялари ва коммуникацияларни ривожлантириш вазирлигига юборилди. Шунингдек, Соғлиқни сақлаш вазирлиги билан биргаликда бундай норматив-ҳуқуқий ҳужжатларни ишлаб чиқиш юзасидан таклифлар ишлаб чиқилмоқда.\nМаълумот ўрнида. Агентликка жорий йилнинг ўтган етти ойида истеъмолчилардан тиббиёт, таълим, банк ва алоқа хизматлари бўйича келиб тушган 814 та мурожаат бошқарма томонидан ўрганиб чиқилди ва 700 млн.сўм миқдоридаги маблағлар қайтарилишига эришилди.\nИжтимоий ва молиявий хизматлар, шунингдек, алоқа хизматлари соҳасида истеъмолчилар ҳуқуқларини ҳимоя қилиш бошқармаси бошлиғи:\nCategories: Муаммо: мурожаат ва натижа, Тавсиялар, Фаолият, Янгиликлар 27.08.2020\n“Smаrt cоnsumеr” ахборот портали ишга туширилди\nМурожаат ниҳоят ҳал бўлди\nТўртта эшик қайта бепул тайёрлаб берилди\nТармоқдаги кучланишнинг кескин ўзгариш оқибати ҳар бир уйда сезилди: телевизор, компьютери, бошқасининг эса тюнерлари…\nКафолат муддати нима учун берилади?\nAmazon, Aliexpress, Ebay ва Wish онлайн платформадан сотиб олинган маҳсулари хафсизлик тест синовидан ўтмади\n«Озиқ-овқат маҳсулотлари сифат ҳафталиги» доирасидаги ўтказилган тадбирлар\nАудиокитобларнинг умидли рекламаси – хорижий тилларни ўрганиш воситаси сифатида.\nНомоддий активлар ҳақида бир неча сўз: патент, муаллифлик ҳуқуқи, бренд, товар белгиси


Босқинлар хорижий сармоядорларни қўрқитмоқда « Ўзбекистон Халқ Ҳаракати\nБосқинлар хорижий сармоядорларни қўрқитмоқда\nЎзбекистонда чет эл сармоядорларига қарши ўтказилаётган сиёсат сабабли, бу мамлакатда тижорат фаолияти олиб бориш қийин, ҳатто имконсиздек кўринмоқда.\n06 August 2012 - 10:24\nЎрта Осиёнинг энг кўп сонли аҳолисига эга бўлган Ўзбекистонда охирги кунларда чет эл сармоядорларига қарши ўтказилаётган чора тадбирлар сабабли, Тошкент ўзининг дўстона юзини қанчалик сақлаб қолишга ҳаракат қилмасин, бу мамлакатда сармоядорларга кўра тижорат фаолияти олиб бориш қийин, ҳатто имконсиздек кўринмоқда. Бунга мисол қилиб, Ўзбекистонда фаолият кўрсатиб келаётган энг катта алоқа компанияларидан МТС ишчиларининг ҳибсга олиниши ва 3 ойга давлат томонидан ёпиб қўйилишини келтиришимиз мумкин.\n17 июлда Тошкент ҳокимияти МТС фаолиятини 10 кунга тўхтатиб қўйди. 30 июлда эса бу қарор 3 ойга узайтирилди. МТС ширкати солиқлардан бош тортиш сабабли ҳамда ноқонуний пул бирлигида иш кўргани учун, унга 1, 3 миллион АҚШ доллари миқдорда жазо белгиланган.\nБешта бошқарув вакили (улар орасида Россия фуқароси ҳам бор) ҳибсга олинган. Россия ҳукумати Ўзбекистоннинг тобора жиддий тус олиб бораётган бу ҳолатни тўғирлаш чораларини топишга чақириб, ўз фуқаросининг ҳибсда тутилишидан мамнун эмаслигини билдирди. МТС компанияси эса уларга қарши қўйилган айбловни рад этиб, “рус сармоядорларининг тижоратига босқинчилик” деб воқеаларга баҳо бермоқдалар.\nМТС Ўзбекистон алоқа воситасининг 40% ини бошқараётган бир даврда унинг ёпилши 9,5 миллион абонентларнинг рақиб компанияларга ўтиб кетишига сабаб бўлди. Кузатувчилар Ўзбекистондаги бу ҳолатларнинг сабаби, қўйилган айбловларга боғлиқ эмас, деган фикрга келмоқдалар. Бундай шубҳа уйғотувчи муомала ва яқинда “Зеромакс” концернининг зудлик билан ёпилиши Ўзбекистоннинг ёпиқ иқтисодиётига қарши нохуш кайфиятни кучайтирмоқда.\nТаҳлилчилар фикрича, энг кўп фойдага эга бўлган ширкатлар республика бўйича фақат танланган одамлар тарафидан муаммосиз юритилади. Буларнинг орасида Германиянинг “Шпигел” журнали ҳисоботига кўра, 2010 йилда капитали 570 миллион АҚШ доллари миқдорида бўлган Гулнора Каримова энг олдинги қаторда ўрин олмоқда.\nIHS Global InsИght минтақа таҳлилчиси Лилит Геворгяннинг EurasИa.Net билан бўлиб ўтган ёзишмаларида, Ўзбекистон тижорати ва иқтисоди бевосита сиёсий элита билан боғлиқ эканлигини ва Ўзбекистон бозорига қирмоқчи бўлган ҳар қандай сармоядор Ислом Каримов бошчилигидаги бу сиёсий элита “кўмагисиз” фаолият юритиши имконсиз эканлигини яхши англаб олишган, деб ифодалайди.\nАмерика дипломатик ҳисоботларида ҳам Ўзбекистон ҳукуматининг иқтисод устидаги бошқаруви таъкидлаб ўтилиб, бу мамлакатдаги иқтисодий жараёнга норозилик билдирган чет эл сармоядорларининг сони йилдан йилга ўсиб бораётгани ифодаланган. Охирги тўрт йил ичида бу рўйхатни Туркия ва Осиё сармоядорлари ҳамда МТС фирмаси қаторида кўплаб рус ширкатлари тўлдирди.\nБулар орасида ўтган йили ўзининг 50% ҳиссасини сотишга рози бўлган ва бош технологи 12 йилга қамалган Британия ширкати Oxus Gold, бошқарувчилари қочиб қутула олган, бир тарафдан қоча олмаган Туркия сармоядорларига оид Туркуаз ширкати ишбилармонлари, Ўзбекистон ҳукуматига қарши суд жараёнига кирган Ҳиндистоннинг Spentex industries текстил копманияси, бу йилда ўз фаолиятини тўхтаган Carlsberg компанияси ва ҳоказолар рўйхатнинг давомида ўрин олмоқдалар.\nБундай тартибсиб ҳолатларда ҳам Ўзбекистон ҳукумати энергия, метал, аграр ва ишлаб чиқариш соҳалари билан бир қаторда, жорий йилнинг май ойида 497 та иқтисодий секторни хусусийлаштириш қарорини олди.\nРасмий статистик маълумотларнинг Ўзбекистон иқтисодининг 2011 йилида 8. 3 % ўсганини ва бу йил учун тахминлар 8 % ўсишни кўрсатишига қарамай чет эл ишбилармонлари ишонарли кучсиз бу давлатга сармоя киргизишдан бош тортадигандек кўринмоқда.\nИшбилармонлар ҳуқуқлари, Тошкентнинг таъкидлашича, қонун тарафидан ҳимоя қилинишига қарамасдан норозои бўлган сармоядорлар сони йилдан-йилга ортиб бормоқда ва уларнинг фикрича, Ўзбекистонда қонунлар тартибсиз равишда қўлланилмоқда. Ўзбекистон иқтисодий кўрсаткичлари эса дунёдаги энг ночор иқтисодий аҳволдаги мамлакатлар қаторида ўрин олган. Ўзбекистондаги тартибсиз иқтисодий жараён ҳатто АҚШнинг ташқи ишлар вакилларнинг диққатини тортди ва улар Ўзбекистонни бу тартибсизликларга барҳам беришга чақирди.\nЎзбекистон иқтисодининг яна бир диққат жалб қилувчи тарафи, бу унда тобора илдиз отиб бораётган “қора бозор” жараёнидир. Яъни, Ўзбекистонда расмий курсдан 3 баравар қимматга сотилаётган АҚШ доллари ҳозирда 1900 сўм миқдорини кўрсатмоқда.\nБунга кўра, МТС воқеаси Ўзбекистоннинг сармоя юзини яна ҳам қоралаб, аҳволини оғирлаштирмоқда ва, кўриниб турибдики, Каримов бу ҳолатга қарши чора тадбирлар кўриш ниятида эмас, дейди Лилит Геворгян.\nСаида Саидова таржимаси


Австрия аҳолисига респиратор тақиш мажбурий қилинди - Daryo\n22:28, 25.01.2021 7857\nАвстрия аҳолисига 25 январдан дўкон ва жамоат транспортида одатий мато ниқоб ўрнига юқори ҳимояланган FFP2 респираторини тақиши мажбурий этиб белгиланди. Бу ҳақда Австрия канцлери Себастьян Курцнинг 17 январь куни Федерал ҳукумат томонидан ўтказилган матбуот анжуманида берган баёнотига таяниб, «РБК» ёзмоқда.\nАвстрия соғлиқни сақлаш вазири Рудольф Аншобернинг таъкидлашича, респиратор вирусдан ишончлироқ ҳимоя қилади, аммо унинг нархи одатий ниқобдан анча юқори бўлгани боис барча ниқоблар ўз таннархида сотилади, камбағалларга эса бепул тақдим этилади. Маҳаллий The Local газетасининг хабар беришича, респиратор нархи, тахминан, 1 евро бўлади.\nFFP2 респираторларини мажбурий тақишдан ташқари, 25 январдан Австрияда жамоат жойларида 2 метр оралиқ масофани сақлаш талаби ҳам кучга киради.\nСебастьян Курц Австрияда карантин муддати 7 февралга қадар узайтирилишини эълон қилди. Аввалроқ чекловлар 18 январда олиб ташланиши ҳақида хабар берилганди. «Карантин узайтирилишига сабаб Австрияда коронавируснинг «британча» штамми аниқланган, у икки баравар тез тарқалмоқда», — деди канцлер.\nАмалдаги чекловлар тўғрисидаги маълумотлар веб-сайт орқали эълон қилинган.\nУйдан фақат озиқ-овқат харид қилиш, спорт билан шуғулланиш, иш ёки ўқиш учун чиқишга рухсат этилади. Озиқ-овқат дўконлари, дорихоналар, почта алоқаси соат 6:00 дан 19:00 гача ишлайди. Хизмат кўрсатиш соҳасидаги ташкилотлари (банк, суғурта компаниялари, устахоналардан ташқари), ресторан ва меҳмонхоналар фаолиятига қўйилган тақиқ ўз кучида қолмоқда. Музейлар, кутубхона, архив, ҳайвонот боғи ва ботаника боғлари ёпиқлигича қолади.\nМактабларда масофавий ўқитиш давом этади. Қуйи Австрия ва Венада 8 февралдан, мамлакатнинг бошқа қисмларида 15 февралдан мактаблар фаолиятини босқичма-босқич ҳамда икки сменада бошлаш режалаштирилган.\nСпорт иншоотлари ва арқон йўли машғулотлари хавфсизлик қоидаларига риоя қилган ҳолда фаолиятини давом эттиради. Мазкур муассасаларда респиратор тақиш ва 1 метр оралиқ масофани сақлаш мажбурийдир.\nРеспиратор оддий ниқобдан фарқли ўлароқ, ҳавони самаралироқ фильтрлайди. Унинг асосий фарқи шундаки, ниқоб касал одам йўталганда ёки аксирганда чиқадиган вирус ва бактериялар тарқалишини кечиктиради, респиратор соғлом одамни ҳимоя қилиб, унинг танасига вирус тушишининг олдини олади. Респираторлар бир нечта турга бўлинади: клапанли, клапансиз, фильтр билан ўрнатилган ва алмаштириладиган. Улар юзга яқинроқ туради. Респираторлар учта ҳимоя синфига эга: биринчи синф респиратори чангдан, иккинчи синф (FFP2) – ёғ ва сувга асосланган аэрозоллардан ҳимоялайди, учинчиси токсик моддаларнинг юқори концентрацияли саноатида қўлланилади. Битта респираторни олти-саккиз соат давомида тақиш мумкин.\n15 январдан бошлаб Австрия ҳукумати мамлакатга кирувчилар учун мажбурий онлайн рўйхатдан ўтишни жорий қилди. FFP2 респираторини тақиш фақат Австрияда эмас, Германияда ҳам мажбурий қилинган.\nМазкур қоида биринчи бўлиб Германиянинг энг йирик федерал штати Баварияда кучга кирган. Ангела Меркелнинг 16 та федерал штатлар раҳбарлари билан учрашувидан сўнг респиратор тақиш бутун Германия аҳолисига мажбурий қилинди. Германияда амалдаги чекловлар 14 февралга қадар узайтирилди.\nЖонс Ҳопкинс университети маълумотларига кўра, Австрияда пандемия бошланганидан бери 404,7 минг кишида коронавирус аниқланган. 7,4 минг киши касалликдан вафот этган.\nМавзуга доир: Германия аҳолисига респиратор тақиб юриш мажбурий қилиниши кутилмоқда


05 Äåêàáðü 2019 19:35 439\nНаманган вилояти ҳокими Хайрулло Бозоров Минбулоқ тумани ҳудудидаги халқ билан мулоқот ҳамда муаммоларни ўрганиш жараёнида Довдуқ маҳалласидаги 53-сонли мактабгача таълим муассасаси фаолияти билан танишди.\n50 ўринга мўлжалланган ва тўлиқ имкониятда ишлаётган маскандаги иссиқлик таъминоти ва шароитлар қониқарли баҳоланди. Бу ҳақда вилоят ҳокимлиги ахборот хизмати хабар берди.\nМТМда табиий газ мавжуд бўлсада, болалар учун бериладиган овқатларнинг ўчоқда тайёрланаётгани, кунлик озиқ-овқат рациони бўйича йўл қўйилган камчиликлар, унинг қайдни юритишда пала-партишликлар ҳақли равишда эътирозга сабаб бўлди.\nБу борада тегишли мутасаддиларга вазиятни бартараф этиш бўйича топшириқлар берилди.\nКелажак эгалари бўлган болажонларимиз мукаммал шароитларда вояга етиши давлатимиз ривожи учун муҳим аҳамиятга эга. Зотан Муҳтарам Президентимизнинг саъй-ҳаракатлари билан мактабгача ёшдаги болаларни мактабгача таълим муассасаларига тўла қамраб олиш бўйича сўнгги икки йилда қилинган улкан ислоҳотлар буни талаб қилади. Наманган вилояти бўйича ҳам бу қамров даражасини 50 фоиздан ортиришга эришилди.


Набижон Жўрабоев 5 йиллик қамоққа ҳукм қилинди\nЖиззах вилоятининг Ғаллаорол туманида яшовчи маҳалла фаоли Набижон (Тўрабой) Жўрабоев беш йилга озодликдан маҳрум этилди. Жиноят ишлари бўйича Ғаллаорол туман суди уни товламачилик ва фирибгарликда айбдор, деб топди. Инсон ҳуқуқи фаоллари Набижон Жўрабоевга ўқилган ҳукмни буюртма, дея атамоқдалар.\n“Ўтюраклар клуби”нинг Интернет нашри бўлган Jarayon.com хабарига кўра, жиззахлик Набижон Жўрабоев устидан ҳукм 23 август куни ўқилган. 75 ёшли маҳалла фаоли товламачилик ва фирибгарликда айбдор, деб топилиб, беш йил қамоқ жазосига ҳукм қилинган.\nНабижон Жўрабоев устидан бошланган маҳкамани мунтазам кузатиб келган “Ўтюраклар клуби” раҳбари, Францияда муҳожиратда яшайдган Мўътабар Тожибоеванинг Ғаллаоролдаги манбасига таяниб айтишича, суд жараёни жиноят-процессуал кодекси нормалари қўпол равишда бузилган ҳолда ўтган:\n- Маҳкамада жабрланувчиларнинг аризалари уюштирилган эканлиги исботланган. Бир неча жабрланувчи суд жараёнида ўз даъволаридан воз кечганлигига қарамасдан суд бир томонлама ҳукм чиқарган. Жабрланувчилардан бири Аброр Қувондиқов судда Набижон ота гўё уни қўрқитгани ва диктофонга уларнинг сўзлашувларини ёзиб олганини гапирган. Бироқ судланувчининг талабига қарамасдан ўша диктофон ашёвий далил сифатида судга келтирилмаган ва ундаги ёзувлар эшитиб кўрилмаган,- дейди Мўътабар Тожибоева.\nИнсон ҳуқуқи фаолига кўра, бу суд жараёни кимнидир аниқ буюртмаси асосида олиб борилган ва 75 ёшли қарияга нисбатан адолатсиз ҳукм чиқарилган.\nМўътабар Тожибоева, шунингдек, Набижон Жўрабоевнинг хотини Феруза Маматова тақдиридан ҳам хавотирда эканлигини айтади:\n- Биз унинг хотини Феруза Маматова билан гаплашиб турардик. Кейин у билан алоқа узилди. Бунинг боиси 10 август куни Ферзуа Маматовани Ғаллаорол ичики ишлар бўлимига чақиртиришиб, у билан Жизах вилояти ички ишлар бошқармасининг уюшган жиноятчиликка қарши курашиши ва жиноят қидирув бўлими терговчиси Шаҳоб Абдувоҳидов суҳбат ўтказган. Унга Интернетга ҳеч нарса берма деб дўқ-пўписа қилган ва орадан тўрт кун ўтгандан сўнг, терговчи маҳакам пайтида Феруза Маматова устидан жиноят иши қўзғатиш бўйича судга ариза берган. Ҳозир унинг ҳам ҳибсга олинган бўлиши мумкинлигидан хавотирдамиз,- деди Мўътабар Тожибоева.\nМўътабар Тожибоева адвокатлар ҳукм юзасидан юқори инстанция судга шикоят аризаси ёзадилар, деб қўшимча қилди.


Пишириқ Smart Bakery - Официальный интернет-магазин NL International\nСир эмас, ҳар бир уй бекаси пишириққа вақт ва куч сарфлашга тайёр. Аммо уни сотиб олиш анча осон. Тўхтанг! Бизда янги ва оддий ечим бор: Smart Bakery! Бир неча ош қошиқ сув, микротўлқинли печ, 1 дақиқа вақт ва пишириқ худди новвойхонадан сотиб олинганидек тайёр.\nSmart Cake — классик шоколад ёки оригинал кўк матча чойи ва занжабилли таъм? Янги, мазали, фойдали, калория ва таркиби мувозанатлашган кексни куннинг исталган вақтида истеъмол қилиш мумкин.\nSmart Bread — бу таркибида протеин комплекси бўлган фойдали нон бўлиб, уни куннинг исталган вақтида, қомат учун чўчимасдан истеъмол қилиш мумкин. ЕД Smart шўрваси билан ёки чой билан булочка сифатида ейишингиз мумкин.\nЗанжабил ва матча кўк чойли кекс


Фойдаланилмаган иссиқлик учун пул тўлашга тўғри келадими? - Anhor\nAnhor Все посты Фойдаланилмаган иссиқлик учун пул тўлашга тўғри келадими?\nУрганч шаҳар, Гурлан кўчаси, 17-уйда яшовчи Бахтиёр Бобожонов ўзига қарашли бир хонали хонадонни 2008 йилнинг 8 июнь куни иситиш тизимидан уздирган эди. Бу ҳақда далолатнома тузилиб, “Сарварбек-Дилноза сервис” хусусий уй-жой мулкдорлари ширкати раиси Д. Машарипов томонидан имзоланганди.\nЛекин яқинда Б. Бобожонов “Хоразм иссиқлик манбаи” ОАЖ Урганч шаҳар бўлимидан хат олди. Хатда у иситиш тизими ва иссиқ сув бўйича 643929, 23 сўм қарздор эканлиги айтилади.\nБу хатни кўриб Б. Бобожонов хайрон қолади. Салкам олти йилдан буён “Хоразм иссиқлик манбаи” ОАЖ Урганч шаҳар бўлими хизматидан фойдаланмаётган бўлса, қанақасига қарз бўлиши мумкин? Бундан ташқари, шунча қарзи бўлса, нега шу пайтдан, яъни олти йилдан буён индамасдан келишди?\nУ хатни кўтариб, “Хоразм иссиқлик манбаи” ОАЖ Урганч шаҳар бўлимига йўл олди. Масъуллар билан учрашиб, 2008 йилда хонадонини иссиқ сув тизимидан уздирганини, бу ҳақда далолатнома тузилиб, “Сарварбек-Дилноза сервис” хусусий уй-жой мулкдорлари ширкати раиси Д. Машарипов томонидан имзоланганини айтди. Ушбу далолатноманинг ўзидаги нусхасини кўрсатди.\n“Биз бундан мутлақо бехабармиз. Далолатнома нусхасини олиб келиб беришингиз керак эди. Шу боис қарзингизни тўлашга мажбурсиз”, – дейишди иссиқлик манбаи идораси ходимлари.\nБ. Бобожонов иши битмагач, бузилган ҳуқуқини тиклаб беришини сўраб, Урганч шаҳар прокуратурасига мурожаат қилишга мажбур бўлди. Шаҳар прокуратураси эса ушбу мурожаатни ўрганиш учун уни Урганч шаҳар истеъмолчилар ҳуқуқларини ҳимоя қилиш жамиятига юборди.\nЖамият бу хатни шу йилнинг 13 май куни “Хоразм иссиқлик манбаи” ОАЖ Урганч шаҳар бўлими бошлиғига жўнатади. Лекин ундан қуйидаги мазмунда хат келади. Истеъмолчи бизга Ўзбекистон Республикасининг “Фуқароларнинг мурожаатлари тўғрисида”ги қонуни асосида ёзма ариза билан мурожаат қилмаганлиги сабабли иссиқлик энергия таъминоти учун ҳисобланган тўловлар қайта ҳисоб-китоб қилинмайди.\nЎрганиб чиқилганда, истеъмолчи ҳақиқатан ҳам олти йилдан буён “Хоразм иссиқлик манбаи” ОАЖ Урганч шаҳар бўлими хизматидан фойдаланмаётгани маълум бўлди. Лекин у уй-жой мулкдорлари ширкати раисига ишониб далолатномани иссиқлиқ манбаи идорасига олиб бориб бермаган.\nИстеъмолчи “Хоразм иссиқлик манбаи” ОАЖ Урганч шаҳар бўлими хизматидан фойдаланмаётгани ҳақиқат. Бу ҳақда ўз вақтида далолатнома тузилган. Шу сабабдан юқоридаги муаммоли ҳолатга қонун доирасида баҳо беришни сўраб, тўпланган маълумотлар Урганч шаҳар прокуратурасига юборилган. “Ўйлаймизки, прокуратура ходимлари масалага, албатта, ойдинлик киритишади”, дея қайд этади Ўзбекистон Истеъмолчиларининг ахборот ресурси.\nиссиқлик энергия таъминотиУрганчфуқаро\nЖанубий Кореядан келганлар Тошкент аэропортида карантинга жойлаштирилди\nГрим ёрдам бермади


04 Sentabr 23:51 / Published in Иқтисодиёт\nЎзбекистон Тожикистон Республикасига газ этказиб беришни тўхтатди. Ва бизнинг мамлакатимиз қўшни давлатга кўк ёқилғининг ягона этказиб берувчиси бўлмаса-да, Қозоғистондан этказиб бериш қисқариши фонида, Тожикистон ёқилғининг жиддий танқислигини сезиши мумкин.\nТожикистон Президенти ҳузуридаги Монополияга қарши хизмат раҳбари Абдулмажид Мўминзод жума куни бўлиб ўтган матбуот анжуманида Ўзбекистон ва Қозоғистон республикага газ етказиб беришни тўхтатганини айтди.\nЙил охирига келиб, Ўзбекистон Тожикистонга суюлтирилган газ экспортини тўхтатди, деди Татаристон Республикаси Президенти ҳузуридаги Монополияга қарши хизмат раҳбари Абдулмажид Мўминзод матбуот анжуманида.\nБундан ташқари, унинг сўзларига кўра, Қозоғистон республикага кўк ёқилғини етказиб беришни тўхтатган, аммо фақат сентябр ойи учун.\nМуминзод СТГ ташиш ҳажми қанча камайганига аниқлик киритмади.\nМонополияга қарши хизмат маълумотларига кўра, Тожикистон асосан Қозоғистон, Ўзбекистон ва Россиядан газ сотиб олади. Хусусан, Қозоғистон умумий таъминотнинг 92,3 фоизини, Ўзбекистон – 7,4 фоизни, Россия – бир фоиздан камни ташкил қилади, деди Муминзод.\nЯнвар ойида Ўзбекистон Бош вазири Абдулла Арипов 2025 йилга келиб мамлакат табиий газ экспортини тўхтатиш ниятида, ишлаб чиқарилган барча ҳажмни унинг ичида қайта ишлаш режалаштирилганлигини айтди.\nКейинчалик, «Ўзтрансгаз» раҳбари Улуғбек Сайидов газ экспортидан воз кечиш зарурлиги тўғрисида гапириб, ички бозор эҳтиёжлари ва юқори қўшимча қийматга эга маҳсулотларни сотиш учун хом ашёни қайта ишлашга эътибор қаратди.\nПрезидент Шавкат Мирзиёев раислигидаги июл ойидаги йиғилишлардан бирида коронавирус пандемияси туфайли Ўзбекистонда ишлаб чиқарилган табиий газнинг Хитойга экспорти уч баравар камайди, Россияга эса бутунлай тўхтаб қолди, дейилган эди.\nTagged under: БОШ ВАЗИР, ГАЗ, ЕТКАЗИБ БЕРИШ, МОНОПОЛИЯГА, ТЎХТАТМОҚ, ЎЗБЕКИСТОН, ЭКСПОРТ, ҚАРШИ


Покистон полицияси фаолияти таъқиқланган “Лашкар и Жангвий” исломий гуруҳининг гумон қилинаëтган жанггарисини қўлга олди.\nУнинг ëнидан 30да портловчи мослама топилган.\nМазкур гуруҳ 2001 йили мамлакат Президенти Парвез Мушарраф қарори билан таъқиқлаб қўйилган эди.\nГуруҳ Покистонда камчиликни ташкил этувчи юзлаб шиаларни ўлдирганликда айбланмоқда.\nХабарларга кўра, гуруҳ жанггарилари Парвез Мушаррафнинг АҚШ сиëсатини қўллаб-қувватлаëтганидан норози бўлиб, Ғарб фуқаролари ва насронийларга қарши ҳужум уюштирганликда ҳам айбланмоқда.


Маънавий-маърифий ва иқтидорли талабалар билан ишлаш бўлими\nМаънавий-маърифий ва иқтидорли талабалар билан ишлаш бўлими институтда олиб бориладиган маънавий-маърифий ишларга бошчилик қилиш, бўлимга тегишли меъёрий ҳужжатларда белгиланган кўрсатмаларни мувофиқлаштириш, бўлимлар, жамоат ишларида ва кафедраларнинг маънавий-маърифий тажрибаларини умумлаштириш, адабиётлар тайёрлаш ва уларни нашр қилдириш, талабаларнинг маънавий дунёсини шакллантиришга қаратилган чора-тадбирларни амалга ошириш мақсадида тузилади.\n· Бўлим институт ректорининг буйруғи асосида тузилади;\n· Бўлимнинг ишчи гуруҳи институтнинг ушбу соҳа бўйича етакчи мутахассислари, профессор-ўқитувчилардан таркиб топади;\n· Бўлим маънавий-маърифий ишлар бўйича проректор бошчилигида фаолият олиб боради;\n· Ўз фаолиятини йўлга қўйишда бўлим факультет деканлари, бўлим бошлиқлари, кафедра ва гуруҳ раҳбарлари билан биргаликда иш олиб боради;\n· Олий ва ўрта махсус таълим вазирлиги қошидаги Маънавият ва маърифат марказининг низоми асосида иш олиб боради, жорий ва келажакдаги иш режаларига асосланиб иш юритади.\nТалаба-ёшларни миллий ва умуминсоний қадриятларига садоқат руҳида тарбиялаш, уларнинг маънавий-эстетик дунёқарашини кенгайтириш, тафаккурини юксалтириш, ҳар хил салбий иллатлардан авайлаб-асраш, уларни бу йўллардан қайтариш, Мустақил Ўзбекистоннинг ҳақиқий фидойиси бўлиб камол топишини шакллантиришдан иборат.\nМамлакатимизда амалга оширилаётган маънавий-маърифий ишларга боғлиқ чора-тадбирларни ўтказиш;\nТалабаларнинг маънавий ва жисмоний қобилиятини шакллантириш мақсадида олиб бориладиган ишларни шакллантиришга кўмаклашиш;\nИнститутда маънавий-ахлоқий тарбия ишларини белгилаш, уларга зарур меъёрий ҳужжатлар ва тавсиялар ишлаб чиқиш;\nРеспублика маънавият ва маърифат марказининг шаҳар, туман бўлимлари ҳамда мамлакатимизда хизмат кўрсатиб келаётган жамғармалар, жамоа ташкилотлари билан биргаликда маънавий-ахлоқий ишларни шакллантириш.\nФакультетлардаги маънавий-маърифий ва ахлоқий ишларни назорат қилиш;\nМаънавий-маърифий ишларга боғлиқ вазирлик буйруқлари ва кўрсатмаларининг факультетлардаги бажарилишини текшириш;\nФакультет деканларининг маънавий-маърифий ишлар бўйича ўринбосарларини сайлаш, ҳамда вазифалардан озод қилишга боғлиқ йиғилишларда доимий равишда ўз тавсиялари билан қатнашади;\nМаънавий-маърифий ва ахлоқий масалалар бўйича факультет деканлари ва кафедра мудирларига кўрсатмалар, тавсиялар беради;\nПрофессор-ўқитувчиларнинг йиллик ўқув юкламаларида «Маънавий-маърифий ишлари» соҳасига тегишли бандининг тўлиқ бажарилишини назорат қилади ва уни баҳолайди;\nМаънавий-маърифий ишлар бўйича декан ўринбосарлари томонидан олиб борилган ишлар бўйича ҳар семестр якунида бўлим бошлиғига ҳисобот беради;\nМаънавий-маърифий ва иқтидорли талабалар билан ишлашни шакллантириш, яхши намуна кўрсатган бўлим, факультет, кафедра жамоасини моддий ва маънавий рағбатлантиришга тавсиялар беради.\nТалаба-ёшлар орасида маънавий-ахлоқий, эстетик, сиёсий-ҳуқуқий саводхонлик, олижаноблик фазилатларини шакллантиришни йўлга қўйиш;\nМиллий урф-одатлар, қадриятлар асосида олиб бориладиган анжуманлар, учрашувлар ташкил қилиш;


ҲИМОЯ - БУ ФАҚАТ ҚЎЛГА ҚУРОЛ ОЛИБ, ЧЕГАРАДА ҲУШЁР ТУРИШ ДЕГАНИ ЭМАС\nЖамият 11.01.2019 284\nВатанни ҳис қилиш болалик йилларининг беғубор шўхликлари - уйимиз, кўчамиз, маҳалламиз ғурури учун "курашган" пайтлардан бошланади. Маҳалла оқсоқоллари: "Ота-онангни уялтириб қўйма, маҳалла шаънига доғ туширма, қишлоғимиздан ҳалигача ёмон одам чиқмаган", дейишса, кўнглимизда ғурур уйғониб, ўзимизни болаликка хос катта-кичик қаҳрамонликларга тайёр қилиб кўрсатар эдик. Ўзимиз билмаган ҳолда оиламиз, қишлоғимиз, демакки Ватанимизнинг ёш ҳимоячиларига айланардик. Кейинроқ Ватанни ҳимоя қилиш нима экани, кексаларнинг эл-юртга тинчлик-хотиржамлик, осмонга мусаффолик, хирмонга барака тилаб қилган дуолари маъносини тўла англадик.\nВатанни ҳимоя қилиш - бу фақат қўлга қурол олиб, чегараларда ҳушёр туриш эмас экан, юртимизнинг моддий ва маънавий бойликларини, улуғ аждодлардан бизга мерос бўлиб қолган пурҳикмат анъаналарни, бағрикенг, саховатли халқимизнинг эзгу фазилатларини, тилимиз, динимиз, миллий қадриятларимиз, ёшларнинг дунёқарашини, қўйингки, Ватаннинг гул-райҳонидан новда-гиёҳигача, она ер бағридан отилиб чиқаётган митти булоғидан бошлаб ҳайқириб оқаётган дарёсигача кўз қорачиғидек асрашимиз, бемаврид довуллардан ҳимоя қилишимиз, буларнинг ҳаммасини келгуси авлодларга бус-бутун, жозиба ва таровати билан етказишимиз керак.\nВатан - муқаддас даргоҳ. Уни ҳимоя қилиш, душманлардан асраш, равнақи ва фаровонлиги йўлида хизмат қилиш ҳар бир мусулмон учун ҳам фарз, ҳам қарздир. Пайғамбаримиздан Саъид ибн Зайд разияллоҳу анҳу ривоят қилиб: "Молини, жонини, динини ва аҳлини ҳимоя қилиш йўлида ҳалок бўлган киши шаҳид мақомидадир", деганлар (Абу Довуд ривояти). Ҳадисда санаб ўтилган мол, жон, дин ва оила киши ҳаётининг мазмуни - унинг Ватанини ифода этади.\nҲакимлар айтадилар: "Кишининг вафодорлиги унинг ўз Ватани учун қайғуриши, биродарларини соғиниши ва умрининг зое кетказган лаҳзаларига ўкиниб яшашидан билинади". Шундай экан, инсоннинг ўз халқига бўлган садоқати ва фидойилиги Ватанни ҳимоя қилиши, тараққий топиб, ҳар томонлама мустаҳкам ва қудратли бўлиши ҳамда халқининг тинч ва фаровон ҳаёт кечиришига имкон даражасида ҳисса қўшиши билан ўлчанади.\nВатан ҳимоясидан юз ўгириш ёки бирор баҳонани рўкач қилиб қочиб қолиш оғир гуноҳлиги ҳақида Қуръони каримда бани Исроил қавми мисолида қуйидагича баён этилган:\n"Мусодан кейин Исроил авлодининг зодагонларини кўрмадингизми?! Улар ўзларининг Пайғамбарига: "Бизга бир подшоҳ юборгин, (биз у билан) бирга Аллоҳ йўлида жанг қилайлик", - дейишди. "Балким сизларга уруш фарз қилинса, урушмассиз", - деди (Пайғамбар). Улар: "Юртимиздан ва фарзандларимиздан жудо қилиниб турибмиз-ку, нега Аллоҳ йўлида урушмас эканмиз?", - дедилар. Уруш фарз қилинганда эса, озгина кишидан ташқарилари (жангга чиқишдан) бош тортдилар. Аллоҳ золимларни яхши билувчидир" ("Бақара", 246).\nУшбу оятдан кўриниб турибдики, Ватан учун курашиш, унинг озодлиги, чегараларининг дахлсизлигини қўриқлаш муқаддас бурчдир.\nВатан ҳимояси йўлида ухламасдан пойлоқчилик қилган кўз эгасини дўзах оташи ҳам куйдирмас экан. Бу ҳақда Ибн Аббос разияллоҳу анҳудан ривоят қилинган ҳадисда Пайғамбар алайҳиссалом: "Икки кўз эгасини дўзах оташи куйдирмас: бири - Аллоҳдан қўрқиб йиғлаган, иккинчиси - Аллоҳ йўлида пойлоқчилик қилиб ухламаган кишини", деб марҳамат қилганлар (Термизий ривояти).\nШунингдек, Ватан ҳимоясида фақат ҳарбийлар эмас, балки шу заминда яшаётган барча фуқаролар - ўқитувчи ёки шифокор бўладими, тадбиркор ёхуд боғча тарбиячиси бўладими, қаерда бўлмасин ўз Ватанини ҳимоя қилиши керак. Ҳамма ўз вазифасини ҳалол, виждонан бажарса, шунинг ўзи ҳимоядир.\nҚанчадан-қанча амаллар борки, кўринишидан оддий ишга ўхшагани билан чиройли ва яхши ният ила савоби улуғ амалга айланади. Худди шу каби ҳарбий хизмат ҳам ана шундай савобли, зарур, муҳим амаллар қаторига киради. Зеро, Ҳазрати Сарвари олам (а.с.) айтганларидек: "Инсонларнинг яхшиси - инсонларга манфаатлисидир".\nКечагина ўйнаб-чопиб юрган кичкинтойлар кўз очиб-юмгунча ҳарбий хизмат ёшига етадилар. Пайғамбаримиз (а.с.) таълим берганларидек, фарзандларимизга болалигиданоқ чавандозлик, мерганлик, сувда сузиш каби машқларни пухта ўргатиб, она Ватанга, эл-юртга садоқат руҳида буюк аждодларимиз каби имон-эътиқодли қилиб тарбиялаш энг муҳим вазифамиздир.\nАллоҳ таоло мустақил юртимизни тинчлик ва омонликда, ҳарбийларимизни Ўзининг ҳифзу ҳимоясида сақлаб, жаннатмонанд диёримизни ёмон кўзлардан ва барча офатлардан асрасин!


Тарихий маълумотларда қайд этилишича, ўн бешинчи аср бошида буюк бобокалонимиз Соҳибқирон Амир Темур ва Франция қироли Карл VI ўртасида дўстлик, ўзаро ҳурмат ва ишончли алоқалар йўлга қўйилган. Ана шу самимий алоқалар айни кунда ҳам икки давлат ўртасида янгича руҳ билан давом этмоқда. Буни Президентимиз Шавкат Мирзиёевнинг шу йил 8-9 октябрь кунлари Францияга қилган расмий ташрифи мисолида ҳам кўриш мумкин.\nКатта тарихий аҳамиятга эга мазкур ташриф давомида Франция президенти Эммануэль Макрон давлатимиз раҳбари билан Парижда учрашиб турганидан мамнунлигини билдириб, Ўзбекистонда олиб борилаётган оқилона сиёсат, кенг кўламли ислоҳотлар нафақат аҳоли фаровонлигини ошириш, мамлакатнинг етакчи давлатлар сафига кириши, балки Марказий Осиёда тинчлик ва барқарор тараққиётни таъминлашга хизмат қилаётганини таъкидлади. Шунингдек, икки давлатнинг халқаро ва минтақавий муаммоларни ҳал этишга доир ёндашувлари яқин ва мос экани қайд этилди.\nПрезидентимизнинг Францияга давлат ташрифининг яна бир аҳамиятли жиҳати шундаки, Франция тараққиёт агентлиги билан умумий қиймати қарийб 600 миллион евро бўлган инфратузилма лойиҳаларини амалга ошириш бўйича ҳамкорлик дастури имзоланди. «Эйрбас», «Тоталь», «Винчи», «Орано», «Тоталь Эрен», «Веолия», «Фивс Штейн», «Буиг», «Ранжис» ва бошқа дунёга машҳур компаниялар билан ҳам ҳамкорликда лойиҳалар амалга оширишга келишиб олинди.\nШуни ҳам алоҳида таъкидлаш лозимки, Европа давлатлари ичида биринчи бўлиб франциялик сайёҳларга Ўзбекистонга визасиз кириш тартиби жорий этилгани ҳам икки мамлакат ўртасидаги ўзаро ишончнинг тобора мустаҳкамланиб бораётганидан далолат беради.\nПрезидентимизнинг ташрифи давомида Франциянинг таниқли адабиёт ва илм-фан намояндалари – ёзувчи Амин Маалуф, олимлар Фредерик Бопертюи-Брессанд хоним ва Франц Гренега Самарқанд шаҳри фахрий фуқароси унвони берилгани эса франция жамоатчилиги томонидан алоҳида эътироф этилмоқда.\nШунингдек, ташриф асносида 2021 йилда Фаранциядаги машҳур Лувр музейида Ўзбекистон тарихига бағишланган кўргазма ўтказиш хусусида келишувга эришилгани ҳам аҳамиятга молик воқеа бўлди. Лувр дунё мамлакатлари ичида бармоқ билан санарли йирик ва муҳташам музейлардан бири. Франциянинг ўзига хос “ташриф қоғози” саналган музей экспонатлари сони бўйича жаҳонда биринчи, майдонининг катталиги бўйича иккинчи ўринда туради. Ушбу музейни томоша қилиш учун ҳар йили қарийб 10 миллион сайёҳ ташриф буюради. Ана шундай жаҳонга машҳур музейда ўтказилиши режалаштирилаётган кўргазма ўзбек халқининг бой тарихи, миллий урф-одат ва анъналари, амалий санъатини бутун дунёдан келган сайёҳлар олдида намойиш этиш имконини беради.\nШуни алоҳида таъкидлаш зарурки, Франция билан ўзаро ҳамкорлик алоқаларимиз мустақилликни қўлга киритган илк кунларданоқ бошланган. Масалан, “Ўзбекистон – Франция” дўстлик жамияти томонидан икки мамлакатнинг бой тарихи, адабий алоқалари, илм-фан соҳасидаги муносабатларни мустаҳкамлашга хизмат қилувчи қатор дастурлар ишлаб чиқилиб, муваффақиятли амалга оширилмоқда.\nҲамкорлик борасида гап кетганда, парламентлараро алоқалар ҳақида тўхталмасликнинг имкони йўқ. Хабарингиз бор, 2008 йилда Ўзбекистон Республикаси Олий Мажлиси Сенатида парламентлараро ҳамкорлик гуруҳи тузилган бўлса, 2010 йилдан эътиборан Олий Мажлис Қонунчилик палатасида “Ўзбекистон — Франция” дўстлик гуруҳи фаолият юритмоқда. Бундан ташқари, 2018 йилда Олий Мажлиснинг Инсон ҳуқуқлари бўйича вакили (Омбудсман) ва Франция инсон ҳуқуқлари ҳимоячиси ўртасида ҳамкорлик битими имзоланган.\nДавлатимиз раҳбарининг ташриф доирасида Франция Республикаси Сенати Раиси Жерар Ларше билан учрашуви давомида ҳам парламентларимиз ўртасидаги ҳамкорлик, айниқса, улардаги дўстлик гуруҳлари туфайли анча фаоллашгани алоҳида таъкидланди.\nФранциянинг мамлакатимиздаги элчихонаси билан ҳамкорликда икки мамлакат миллий байрамларини ўтказиш, урф-одат ва анъаналарини кенг тарғиб қилиш бўйича ҳам самарали ишлаб келмоқда. Ҳар йили 14 июлда Франция миллий байрами – Бастилия қалъаси ишғол қилинган кун муносабати билан Тошкентда тантанали маросим ва бадиий кечалар ташкил этилади.\nФранцуз тилини ўрганишга бўлган қизиқиш ҳам мамлакатимиз ёшлари орасида жуда юқори. Масалан, Фарғона давлат университетида 1994 йилдан бошлаб француз тили бўйича мутахассислар тайёрлаш йўлга қўйилган. Ўтган йиллар давомида бу олийгоҳдан етишиб чиққан ёшларнинг аксарияти француз элчихонасида, Францияда ўз фаолиятини олиб бормоқда. Ҳозирда эса 85 нафар талаба мазкур факультетда таҳсил оляпти.\nҚайд этиш керак, пойтахтимизда “Тошкент Француз Альянси” фаолият юритмоқда. Ушбу ташкилот билан ҳамкорликда ҳар ойда “Француз адиблари асарлари билимдони” танлови ўтказиб келинади. Шу орқали маданий-адабий ҳамкорликни давом эттириш ва француз бадиий адабиётининг нодир намуналарини ўзбек тилига таржима қилиш учун қулай ижодий муҳит яратилгани ҳам диққатга сазовор жиҳатлардан биридир.\nБир сўз билан айтганда, Соҳибқирон Амир Темурнинг Франция давлати билан бошлаб берган дўстлик алоқалари бугун икки мамлакат раҳбарлари ташаббуси билан юксак мақомда давом этмоқда. Президентимиз Шавкат Мирзиёевнинг Францияга давлат ташрифи ва бу йўлда кўзланган эзгу мақсадлар икки халқ ўртасидаги ҳамкорликни мустаҳкамлаш, уни амалий мазмун билан бойитишга хизмат қилади.\nКўришлар сони: 2568


Бельгиянинг Антверпен шаҳрида одамларни автомобилда босиб кетишга уриниш олди олинди\n19:34 / 23.03.2017\nФото: © EPA/OLIVIER HOSLET\n23 март куни Бельгиянинг Антверпен шаҳри полицияси савдо кўчасида катта тезликда одамларни уриб кетмоқчи бўлган ҳайдовчини ҳибсга олди. Бу ҳақда Belga ахборот агентлиги хабар берди.\nМашина ҳарбий патруль томондан тўхтатилган. Воқеа оқибатида ҳеч ким жабрланмаган. Антверпен мэри Барт де Вевер теракт олди олинганини маълум қилди.\nАвтомобилда кўп миқдорда қурол-аслаҳа топилган. Машина сапёрлар томонидан текширилмоқда. Машина Францияда рўйхатга олинган бўлган.\nҲужум Бельгияда бир йил аввал содир этилган теракт қурбонлари ёдга олинган куннинг эртасига содир этилди. 2016 йил 22 март куни Брюссель аэропорти ва метросининг "Малбек" станциясида портлашлар содир этилганди. Ҳужумлар оқибатида 38 киши ҳалок бўлган, 340 дан кўпроқ одам жароҳат олганди.\nШунингдек, 22 март куни шундай ҳужум Лондонда амалга оширилди. Террорчи Британия парламенти биноси ёнидаги кўприкда йўлида учраган одамларни машинада босиб кетган. Ҳужум оқибатида 5 киши ҳалок бўлган, 40 одам жароҳат олган.\nтеракт Бельгия Антверпен


«Aвтобусда ҳатто чоллар ҳам менга шилқимлик қилади». Талаба қиз автобусдаги тегажоқликлар ҳақида айтди\nТалаба қиз автобусда ҳамма, ҳатто чоллар унга шилқимлик қилиши, автобусда кўпинча нохуш ҳолатлар бўлгани ва бундай ҳолатлар сабабли машинага пул йиғаётгани ҳақида айтиб, «Nemolchi»га мурожаат йўллади.\nУнинг мурожаатига кўра, ўқишга кирганидан буён автобусда юради. Бундай ҳолатлар унда 15 ёшидан буён такрорланмоқда:\n«Биринчи марта 15 ёшимда менга нисбатан тегажоқликлар бошланган. Гарчи онам менга бундай одамлар борлигини жуда кўп огоҳлантирган бўлса ҳам, мен унинг сўзларига жиддий аҳамият бермасдим. Эсимда, нотаниш кишининг орқа томондан ғалати ҳаракатини сезганман, лекин кимдир тасодифан тегиб кетди, деб ўйлаганман. Бу ҳолат такрорланавергандан сўнг мен эсанкираб қолдим ва ҳеч нарса қилолмадим. Бахтимга, манзилимга етиб келдим ва автобусдан тушдим. Бу ҳақда эса фақат опамга айтолдим».\nШунингдек, у автобусда одамлар тиқилинч бўлган ҳолатларда шилқимлик яна ҳам кучайишини айтди. Ҳатто унга нисбатан жуда бемаъни ҳаракатлар ҳам қилинганини таъкидлади:\n«Иккинчи марта, автобусда орқамда бир йигит турганди. Уйқисираган ҳолатда эдим. Бирдан сесканиб кетдим, у менга жуда ғалати ва бемаъни ҳаракатлар қилаётганини сездим. Мен бунга зўрға икки дақиқа бардош беролдим. Дарҳол орқамга ўгирилдим, шунда у ҳаракатларини тўхтатди».\nУнинг сўзларига кўра, бундай ҳолатлар унда жуда кўп марта содир бўлган. Бора-бора у жим турмайдиган, шундай ҳолатларда баланд овозда бақирадиган одат чиқарган. Шунингдек, унга ёшлар, ҳатто қариялар ҳам шилқимлик қилганини маълум қилди.\n«Aвтобусда ҳатто чоллар ҳам менга шилқимлик қилади. Икки кишилик ўриндиқда ўтирган эдим, олдимга ёши катта амаки келиб ўтирди. Қўлидаги катта сумкасини тиззасига қўйиб, бир қўлини сумканинг тагига қўйди. Билмадим, у мени худди яланғочдек ҳис қилдими, пастдаги қўли билан менга аста тегина бошлади. Мен буни сездим. Бирдан у ўрнидан турди-да, кетди. Мен узун кўйлакда эдим, қўлларим, елкаларим ёпиқ эди», — дейди у.\nТаъкидлашича, машина сотиб олгандагина бундай жирканч шилқимликлардан халос бўла олади. Шу сабабли ҳозирда у машина учун пул йиғмоқда.


Жиззахда эркак хотинига 27 марта пичоқ санчди. Аёл тирик қолди - Халқ сўзи\n14:34 03 Май 2021 Жамият\nЖабрланувчи етказилган 27 та жароҳатдан сўнг ҳам тирик қолди. Бу ҳақда Пахтакор туман ҳокимлиги хабар берди.\nУнга кўра, Девид (исми ўзгартирилган) ўзи яшаб келаётган хонадонида турмуш ўртоғи Диля (исми ўзгартирилган) билан ўзаро тортишиб қолиб, қасддан унинг шаъни ва қадр-қимматини таҳқирлаб ҳақорат қилган.\nТурмуш ўртоғи келишмовчилик натижасида турмуш ўртоғи Диля уч нафар фарзандлари билан отасини уйида яшаб юрган.\nДиля ўзига тегишли бўлган кийим-кечакларни олиб кетиш учун турмуш ўртоғининг уйига келганида, Девид спиртли ичимликдан маст ҳолда турмуш ўртоғи Диля билан жанжаллашиб қолиб, уйнинг даҳлизини ичкаридан қулфлаб олган.\nСўнг Диляни ўлдириш мақсадида даҳлизда турган рўзғорда фойдаланиб келинган ошхона пичоғини олиб, Дилянинг бўйин, жағ, ўмров, иккала қўлининг кафт, бармоқ соҳаларига жами 27 маротаба санчиб, ўлдирмоқчи бўлаётганида Дилянинг қаршилиги ва унинг эгнидаги кийимларнинг қалинлиги ҳамда пичоқнинг тиғининг қайрилиб кетганлиги, қўшнилар Диляни бақиргани эшитиб уйга деразаси ойнасини белкурак билан уриб синдириб, дераза орқали хонага кириб Девидни тўхтатиб қолгани натижасида Девид жиноий ҳаракатларини ўзига боғлиқ бўлмаган ҳолатда охирига етказа олмаган.\nЖиноят ишлари бўйича Пахтакор туман судини очиқ суд мажлиси Девидга нисбатан жиноят ишини кўриб чиқди.


Ўзбекистон Суперкубогидан олдин стадионда Лола ва Шахзода қўшиқ куйлайди / CHAMPIONAT.asia\nЎзбекистон Суперкубогидан олдин стадионда Лола ва Шахзода қўшиқ куйлайди\n23 фев 11:47\nБугун Ўзбекистон Суперкубоги-2019 ўйини бўлиб ўтади.\nБеллашув пойтахтдаги “Пахтакор” стадионида ўтади ва 16:00 да старт олади. Бугунги баҳс “Спорт” телеканали орқали тўғридан-тўғри эфирда намойиш этилади.\nЎйин бошланишидан олдин ва танаффус вақтида юртимизнинг эл суйган санъаткорлари иштирокида концерт дастури ва турли тадбирлар ташкил этилиши кўзда тутилган. Жумладан, эстрадамиз ёрқин юлдузлари – Ғайрат Усмонов, Санжар Ҳолиқов, Отабек Муталхўжаев, Жасур Умиров, “Беном” гуруҳи, “Афруз” гуруҳи ҳамда Лола ва Шаҳзода иштирокидаги ўйинолди концерт соат 14:30дан бошлаб стадионга ташриф буюрувчи мухлислар эътиборига ҳавола этилади.\nЯна бир қувонарли жиҳат шундаки, ишқибозлар Суперкубок ўйинига бепул тарзда кириш имкониятига эга бўлишади. Ўйин учун чиқариладиган чипталар таклифнома тарзида “Пахтакор” стадиони кассаларида мухлисларга бепул тарзда тақдим этилади.\nТаъкидлаб ўтамиз, Ўзбекистон Суперкубоги-2019 учрашуви Туркиянинг KOC Elektrik AS компанияси бош ҳомийлиги остида кечади.


Ўзбек аëли орзу қилаëтган совға\nЎзбек аëлининг байрам куни орзу қиладигани совға ҳам бошқа миллат аëллариникидан фарқ қилмайди - улар ҳам онда-сонда¸ жилла қурса аëллар байрами кунида ўз ëрларидан гул олишни истайдилар.\nҲар йили 8 март куни ўзбек хотин-қизлари ҳам яқин одамларидан ширин сўз, қайноқ табриклар эшитгиси¸ ўктам йигитларнинг эса оналари, опа-сингиллари ва ёрларига совғалар улашгиси келади. Хўш, қандай совға олишни истайди, ўзбек аёллари?\nСирдарёлик ўқитувчи Гулноранинг айтишича, аёл учун энг гўзал совға - гул.\n- Мен учун энг яхши совға гул. Байрамларда энг яхши совға гул¸ деб ўйлайман. Мен унча совғаларга қизиқмаганим учун ҳам энг яхши совға гул деб ўйлайман. Болаларимдан ҳам¸ хўжайинимдан ҳам гул совға олишни жуда яхши кўраман¸ дейди Гулнора.\nЎзбекистон аҳолисининг асосий қисми қишлоқларда яшайди. Улар ҳатто байрам кунлари ҳам турмуш ташвишлари билан банд бўлади. Жиззахлик Меҳри опа байрам куни бериладиган совғани танлаб ўтирмаслигини айтади.\n- Энди кўнгилларидан нимани чиқариб совға қилса¸ шуни олаверамиз. Асосийси¸ бизга рўзғоримизнинг тўкинлиги бўлса бўлди¸ бошқа ҳеч нарса керак эмас. Фақат свет муаммо бўлаяпти холос¸ дейди Меҳри опа.\nТошкентлик уй бекаси Дилрабо фикрича, аёл учун энг катта совға бу:\n- Уйда¸ оиласида тинчлик хотиржамлик бўлиши¸ болаларининг соғ саломат бўлиши. Энг асосийси¸ турмуш ўртоғи билан бир-бирини тушуниб яшаса¸ мен шуни совға деб биламан.\nТурмуш ўртоғим мени тушунса¸ мен турмуш ўртоғимни тушунсам. Муҳаббат бу иккинчи даражали нарса. Муҳаббат секин-секин ëниб-ўчади¸ тўғрими. Одам бир бирини тушунса¸ ҳурмат бўлса¸ ўшанда муҳаббат ëнаверадида.\nҲурмат бўлмаса¸ тинчлик хотиржамлик бўлмаса¸ муҳаббат ҳам тез ўчиб кетади. Шунинг учун аëл сифатида менга энг катта совға оиламда тинчлик хотиржамлик бўлса¸ дейди тошкентлик уй бекаси Дилрабо.\nШоира Дилором Исҳоқова учун энг яхши совға бу эрта баҳорда очилган бинафша экан.\n- Умуман нимагадир 8 мартда ҳеч кимдан совға кутмайман. Ҳар йили 8 мартдан озгина олдин бинафша очилади. Баҳорнинг бошланишида мен учун энг яхши совға бу бинафша. Мен бинафшага бир неча кун қувонаман¸ дейди Дилором опа.\nДилором опанинг айтишича, бугунги иқтисодий оғир шароитда эркакларга ҳам қийин. Улар хотинларига бир қимматбаҳо совға олишга ийманадилар. Дилором опа ана шунга боғлиқ бўлган воқеани айтиб берди:\n- Бир эркак хотинидан сўрабди: Онаси¸ сенга 8 марта нима совға қилай? Хотини жон ҳолатда “Хўжайин¸ менга совға оламан деган пулингизни иссиқ сувга тўланг” дебди. Эри “хотин иссиқ сувга етмайди” деса¸ “Унда чироққа тўланг” дебди. Чироққа ҳам етмайди¸ деса¸ “Унда газга тўланг” дебди.\nҲисоблаб кўришса газга етар экан. 8 март куни газнинг пулини тўлаб¸ эр хотинига совға қилибди. Кейин “Кейинги йил 8 мартгача газ сеники” дебди¸ дейди Дилором Исҳоқова.\nНавбатдаги суҳбатдошимиз фарғоналик 70 ёшли Рисолатхон ая. Биз ҳам онахонга шу саволни бердик. Байрамда қандай совға олишни истайсиз онажон?\n- Энди ëш бўлсак экан¸ болам. Ëшимиз 70 дан ошдию. Чолим бўлса экан кутардим. Чолим бўлмаса¸ ўғлим ўзининг хотин¸ бола-чақаси билан овора.\nЭнди ўзига яраша совға олиб келишадию¸ Худодан шуни тилайман ва кутаман: ҳаммамизнинг бахтимизга тинчлик бўлсин. Биринчи совға бу бола-чақамизнинг¸ ўзимизнинг соғ юрганимиз.\nКатта бахт мана шу тинчлигимиз¸ омонлигимиз¸ дейди Рисолатхон ая.


26 ноябр 2020, Тошкент вақти: 00:06\nЎзбекистон Президенти муддатли ҳарбий хизматга навбатдаги чақирув ҳамда белгиланган хизмат муддатини ўтаб бўлган ҳарбий хизматчиларни Қуролли Кучлар резервига бўшатиш тўғрисидаги Қарорни имзолади.\nИслом Кaримов тaрaфидaн 2014 йилнинг 26 декaбридa имзолaнгaн ҳужжат матни ЎзА ахборот агентлиги тaрaфидaн 2015 йил 5 январь куни эълон қилинди.\nМазкур ҳужжатга мувофиқ, фуқароларни муддатли ҳарбий хизматга навбатдаги чақируви жорий йилнинг феврал-мартида амалга оширилади.\nБелгиланган хизмат муддатларини ўтаб бўлган ҳарбий хизматчилар эса, янги йилнинг март-апрел ойларида резервга бўшатилади.\nМуддатли ҳарбий хизматни ўташга яроқли, бироқ ушбу чақирув мобайнида Қуролли Кучлар сафига чақирилмайдиган фуқаролар сафарбарлик чақируви резервига олинади.\nЎзбекистонда фақат эркак фуқаролар ҳарбий хизматга чақирилади. Йигитлар ўн саккиз ёшдан йигирма етти ёшгача Қуролли Кучлар сафида ҳарбий хизматни ўташлари шарт.


Алмазбек Атамбоев таласликлар олдида узр сўрашни ўзига эп кўрмади\n00:42 / 04.11.2017\n«Алмазбек Атамбоев таласликлар олдида кечирим сўрамайди», — деган «24.kg» ахборот агентлигига давлат раҳбари девони раҳбари Алмаз Усенов.\nАгентликнинг эслатиб ўтишича, бўлиб ўтган митингларда Талас аҳолиси президентдан омма олдида кечирим сўрашни талаб қилиб чиққан. Бироқ, Усеновнинг таъкидлашича, бу вазиятда Талас аҳолисинг ўзи узр сўраши керак.\n«Митинг қилаётганларнинг хулқ-атвори — қаттиқ таасуф келтириб чиқарувчи, чидаш қийин бўлган фактдир. 16 октябрь куни бўлиб ўтган аввалги митингда асосан спортча гавдага эга бўлган, мутлақо маданиятсиз ёш йигитлар қатнашган. Митинг қилганлар Манаснинг ўлимолди сўзларини эшитишдан бош тортгани учун узр сўрашлари керак, стрелкани ижодкор ва иқтидорли кишиларга бой бўлган Талас аҳолисига қатармасликлари лозим. «Манас» эпоси қирғиз халқи учун муқаддас. Мусулмонлар учун энг муқаддас нарса — Қуръон. Агар область имоми Қуръондан суралар ўқиганида митингдагилар ҳуштакбоўлик қилишганида, уларни ўз динини ҳурмат қилмайдиган, мусулмончиликдан чиққан кишилар ҳисоблашарди. Шундай эмасми?», — деган Алмаз Усенов.\nУнинг фикрича, Алмазбек Атамбоев митинг қатнашчиларининг хатти-ҳаракатлари хусусида ўз фикрини тўғри баён этган. «Бабановчилар бундан тўғри хулоса чиқаришлари керак ва мунозара мавзусини бошқа йўлга буриб, халқни жунбушга келтирмасликлари лозим. Аждодларимиз «Манас» достонини суткалаб эшитишганларини ёдга олинг. Манаснинг ватанида афсонафий достонни эшитишдан кимдир бош тортиши, унга қарши ҳуштакбозлик қилиши ва сўкиниши мумкинлигини хаёлга сиғдириб бўладими?», — дея савол берган Алмаз Усенов.\nЭслатиб ўтамиз, 29 октябрь куни Таласда митинг бўлиб ўтди. Унинг қатнашчилари давлат раҳбари область аҳолисидан кечирим сўраши кераклигини талаб қилиб чиқишган. Уларнинг фикрича, 18 октябрь куни Бишкекда аълочи талабаларга стипендиялар тақдим этиш маросимида Атамбоев 16 октябрь кунги митинг қатнашчиларини адолатсиз равишда танқид қилган. Ўшанда президентлик сайлови якунларидан кўнгли тўлмаганлар норозилик акциясига чиқишган эди.\nАлмазбек Атамбоев Талас


2020-11-03 279 0\nПармонқулов Патто 1918 йил Қозоғистон республикасининг Жанубий Қозоғистон области Туркистон районида деҳқон оиласида туғилган. Отаси Пармонқул Рўзметовни НКВД органи ҳодимлари тутқинлаб олиб кетишган ва у шу кетганича қайтиб келмаган. Фақат ҳеч қандай жиноят содир этмаганлиги аниқлангач, 1960 йил 14 июль куни оқланган.\nПатто Пармонқулов 1937 йил ўрта мактабни тугатгач, Ўрта Осиё давлат универиситети (СаГУ-ТашГУ)нинг физика-математика факультетига ўқишга кириб, 1939 йил октябрь ойигача ўқийди ва шу ойдан бошлаб Ўзбекистон республикаси Мирзачўл районидаги №9 нотўлиқ ўрта мактабида физика-математика фани ўқитувчиси бўлиб ишлайди. 1940 йил октябрь - 1942 йил май ойларида Туркистон шаҳридаги Калинин номли ўрта мактабида физика-математика фанидан дарс беради. 1942 йил июнь - 1945 йил октябрь ойларида эса, Совет Армияси сафида хизмат қилади.\n1945 йил ноябрь ойидан бошлаб Югнак (ҳозирги Қорачиқ) қишлоқ советидаги “Победа” ўрта мактаби (собиқ Калинин номидаги нотўлиқ ўрта мактаби)да директор бўлиб ишлай бошлади. У 1961 йил октябрь ойидан бошлаб Қорачиқдаги 15- мактаб-интернати директори лавозимида ўз фаолиятини давом эттирди.\nПармонқулов Патто 1954-1958 йиллари Тошкент Давлат педагогика институти физика-математика факультетининг сиртқи бўлимини ўқиб битирган. П.Пармонқулов ўзининг бутун имкониятларини фақат маориф учун, мактаб учун сарф этган киши.\n-Мен 1974 йилдан бошлаб бирга ишлаб бунга бир неча бор гувоҳ бўлганман. Патто аканинг олдига қай масалани олиб кирманг, атрофлича сўрайди, суриштиради, қатъий ёрдам беради. Бу орада ўтган вақтга сен қизғанмасанг у қизғанмайди. Баъзан шанба, якшанба кунлари ҳам мактабда қолиб кетади, кечалари ҳам кабинетида лампочка ёниқ бўлади.\nПармонқулов Патто “Ҳурмат белгиси” ордени билан тақдирланган, “Халқ маорифи аълочиси” нишони СССР ва Қозоғистон ССР маориф минстрликлари ва област маорифи бўлими тамонидан мақтов грамоталари олган. Умрини маорифга бағишлаган устоз 1990 йилда вафот этди.\nТурмуш ўртоғи Пармонқулова (Болтабоева) Табия (1921-1983) билан бирга 2 ўғил, 3 қизни тарбиялаб, ўқитиб вояга етказишган. Фарзандларининг барчаси олий маълумотли. Пармонқулов Паттонинг икки акаси Абдумуталлиб ва Абдуғаффор ҳамда Абдураззоқ, Тожиддин (15.05.1930-7.08.2014), Нажимиддин исмли уч укаси бўлган.


Хивада – сенсация. Аммо бизнинг фойдамизга эмас… - Anhor\nAnhor Все посты Хивада – сенсация. Аммо бизнинг фойдамизга эмас…\nИсточник: Пресс-служба Всемирного общества по изучению, сохранению и популяризации культурного наследия Узбекистана\n“Марказий Осиё жаҳон цивилизациялари чорраҳасида” халқаро конференцияси доирасида Хива шаҳрида Туркий халқлар маданияти халқаро ташкилотининг (ТУРКСОЙ) 38-йиғилиши ўтказилди. Унда 2022-2025 йилларга ТЮРКСОЙнинг Бош котибини тайинлаш асосий воқеага айланди. Дипломатларда қабул қилинганидай, қабул қилувчи томон ўз номзодини илгари суради. Одатда у ижобий кўриб чиқилади.\nҲеч кимда шубҳа қолмади. “Номзод” ҳам президиумда дадил ўтирарди. Камтарлик қилиб, ҳозирча табрикларни ҳам қабул қилмасди…\nМана, ТЮРКСОЙга аъзо мамлакатларнинг маданият вазирлари, Венгрия ташқи ишлар ва ташқи савдо вазири, Туркий кенгаш раҳбари Бағдод Амреев ва бошқа халқаро вакиллар номзодларни муҳокама қилишга ўтишди. Ҳамма гўё ўйлаётгандай жим… Тўсатдан, ТЮРКСОЙ бош котиби бўлиб Дюсен Қурабаевич Касеинов қолиши маълум бўлди.\nУ 74 ёшда, Россиянинг Бийск шаҳрида (Олтой ўлкаси) туғилган. Профессионал мусиқачи, иккита консерваторияни тамомлаган – Қозоғистонда ва Россияда. Қозоғистон маданият вазири бўлган. МДҲ мамлакатлари Гуманитар Ҳамкорлик Кенгашининг аъзоси, МДҲ мамлакатларининг давлатлараро гуманитар ҳамкорлик жамғармасининг асосчиларидан бири. Озарбайжон, Қозоғистон, Польша, Мўғилистон, Россия давлат мукофотларига эга.\nНега “бошқа” номзод ўтмади, бу ҳақда шаклланган фикр мавжуд… Anhor.uz миллий меросни асраш борасидаги “номувофиқликлар” (юмшоқ қилиб айтганда) ҳақида кўп ёзганди. Матбуотга ҳам қулоқ солиш керак экан… Аммо, ҳалиям кеч эмас…\n"Севимли Тошкент шаҳрига": Буюк князь Николай Константинович саройи яна музейга айланади ва ташриф буюрувчилар учун очиқ бўлади


Вилоят ҳокими Э.Турдимовнинг Ўзбекистон Республикаси мустақиллигининг 28 йиллиги байрамида сўзлаган нутқи | Вилоят ҳокимининг маърузалари | Самарқанд вилояти ҳокимлиги\nВилоят ҳокими Э.Турдимовнинг Ўзбекистон Республикаси мустақиллигининг 28 йиллиги байрамида сўзлаган нутқи\nВилоят ҳокими Э.Турдимовнинг Ўзбекистон Республикаси мустақиллигининг 28 йиллиги байрамида сўзлаган\nН У Т Қ И\nАссалому алайкум, тантанали байрам иштирокчилари!\nАвваламбор Сизларни, Сизлар орқали вилоятимиз барча аҳлини энг улуғ, энг азиз байрамимиз – давлатимиз мустақиллиги куни билан чин кўнгилдан табриклайман.\nБу йилги байрам «Шарқ тароналари халқаро мусиқа фестивали тантаналарига уланиб кетди. Фестивалда давлатимиз раҳбарининг нутқ сўзлаши, қадимий юртимиз ва унинг маърифатли халқи шаънига айтган илиқ сўзлари бугун қалбимизга ғурур бағишламоқда.\nБугунги байрамнинг биз учун аҳамияти шундаки, Президентимизнинг фармонига кўра «Нуроний» жамғармаси вилоят бўлими раҳбари Ҳасан Норбекович Нормуродовга Ўзбекистон Қаҳрамони унвони берилди. Бугун эса шахсан Шавкат Миромоновичнинг ўзи Ҳасан аканинг кўкрагига «Олтин юлдуз» нишонини тақиб қўйди.\nВилоятимиз, умуман мамлакат жамоатчилиги Ҳасан Нормуродовга олий мукофотнинг берилишини жуда муносиб ва адолатли иш деб баҳоламоқда. Қолаверса, бу унвон давлатимиз раҳбарининг вилоятимиз салоҳиятига, ижтимоий муҳитига эътибори ва эътирофидир. Биз бундан чексиз фахрланамиз.\nФидокорона меҳнат, юртга садоқат бизда албатта рағбат топиши бошқаларни ҳам Ватан равнақи, халқ саодати йўлида жонбозлик кўрсатишга ундамоқда.\nМамлакатимиздаги бунёдкорлик, жўшқин-ликнинг асосий сабаби бу – энг аввало мустақиллик берган ҳуқуқ ва эркинликлар ҳамда халқпарвар юртбошимиз томонидан барча соҳаларда амалга оширилаётган оқилона ислоҳотлар самарасидир.\nАйниқса фуқаролар ижтимоий ҳимояси, маънавият, маданият, фан ва таълим соҳасидаги катта ўзгаришлар ҳаётимизга ўзгача жўшқинлик бағишламоқда. Мисол учун, Ҳасан Норбековичга берилган унвон ҳам аввало муаллимлар, зиёлилар фаолиятига берилган юксак баҳодир. Мактаб обрўси, ўқитувчи қадрини ошириш, таълим-тарбияни кучайтиришга қаратилган ислоҳотлар Ўзбекистонда янги, замонавий авлод шаклланишига замин яратмоқда.\nМисол учун шу йилнинг ўзида вилоятимизда турли манбалар ҳисобидан 540 ўринли янги мактаб қурилди, 10.992 ўринга мўлжалланган 34 та мактаб реконструкция қилинди, 14 та мактаб мукаммал таъмирланди. Насиб этса, уларда 4 сентябрь куни янги ўқув йили бошланади.\nМактаблар фаолиятига жамоатчиликни жалб этиш учун кўп ишлар қилиняпти. Қисқа муддатда 100 дан ортиқ мактабларда иситиш тизимлари таъмирланди.\nБугун вилоятимизда болаларни мактабгача тарбия муассасаларига қамраб олиш борасида ҳам кенг қамровли ишлар олиб борилмоқда. Йил бошидан буён вилоят бўйича 931 та давлат, давлат хусусий, нодавлат ва оилавий шаклдаги болалар боғчалари қурилиб, фойдаланишга топширилди. Қишлоқларда 500 дан зиёд уй-боғчалари очилди. Натижада болаларни боғчаларга қамраб олиш даражаси 35,7 % га етди. Йил охиригача қишлоқ ва шаҳарларда яна 50225 нафар бола қабул қилиш қувватига эга 604 та боғчалар фаолиятини бошлайди. Шундан 109 та давлат-хусусий шерикчилик асосида, 453 та оилавий шаклдаги ва 42 та нодавлат МТМлар очилади. Шу тариқа болаларни боғчаларга қамрови 51,6 фоизга етказилади.\nВилоятимизда ёшларнинг илм олиши учун мисли кўрилмаган даражада имкониятлар яратилмоқда.\nБиргина шу йилнинг ўзида Тошкент иқтисодиёт университети ва аграр университетининг, шунингдек, Россия жисмоний тарбия, спорт ва туризм университетларининг Самарқанд филиаллари очилди.\nБу олийгоҳларда ва умуман барча туманларда Президентнинг ёшлар интеллектуал салоҳиятини юзага чиқариш, уларни жисмоний тарбия ва спортга кенг жалб қилиш бўйича Беш ғояси изчил амалга оширилмоқда.\nГап ижтимоий ривожланиш устида борар экан, мен аҳолини ичимлик суви билан таъминлаш борасида катта лойиҳалар амалга оширилаётганини таъкидлаб ўтмоқчиман.\nЖорий йилда вилоятимиз аҳолисининг ичимлик сув таъминотини яхшилаш мақсадида Республика бюджетининг барча манбалари ҳисобидан жами 156,4 миллиард сўм ва ҳорижий кредит маблағлари ҳисобидан 85,4 миллион АҚШ доллари эвазига 262 тадан ортиқ объектларда 985 километр узунликдаги ичимлик суви ва оқова тармоқлари қурилиш-монтаж ишлари амалга оширилмоқда. Шунинг 876,3 километри ичимлик суви тармоқларидир.\nСамарқанд шаҳрини тоза ичимлик суви билан таъминловчи янги, замонавий насос станцияси ўрнатилди.\n2019 йилнинг шу даврида 256,1 млрд.сўмлик 754,3 км йўл қурилиш ишлари бажарилди. Шундан, 112,3 км ички хўжаликлараро йўллар ва 37,2 км шаҳар ички кўчалари таъмирланди.\nЖорий йил якунига қадар 367,1 млрд.сўмлик 1038,8 км йўл қурилиш ишлари бажарилади.\nҚишлоқ хўжалиги ҳам бу йил баракали келиб, барча соҳада ҳосилдорлик ошиб, экспорт ҳажми кўпаймоқда. Шу ўринда мен тармоқда фидойилик кўрсатаётган бободеҳқонларга, фермерларга, механизатор ва агрономларга, томорқа ер эгаларига, қайта ишловчиларга байрам муносабати билан чин кўнгилдан раҳмат айтмоқчиман.\nСамарқанд қадимдан ўз маърифати, бунёдкорлиги, илмий салоҳияти билан дунёга ном таратган. Мустақиллик даврида, хусусан кейинги йилларда бу шуҳратнинг тикланиб бораётгани барчамизга ғурур бағишлайди.\nАйниқса Имом ал-Бухорий мажмуаси, умуман Хартанг қишлоғининг янги қиёфаси бутун жаҳон аҳлида ҳавас уйғотмоқда. Бу ерда қисқа муддатда мухтарам Президентимиз ташаббуси ва фидойилиги натижасида ҳадисшунослик олий мактаби, ислом илмий-тадқиқотлар маркази очилди. Имом ал-Бухорий мақбараси таъмирлана бошлади. Хартанг қишлоғида шарқона услубда уй-жой ва кўп қаватли меҳмонхоналар, шунингдек беш минг кишилик масжид қурилиши режалаштирилган.\nХ аср алломаларидан бири Абу Тоҳир Хожа «Агар бойлик истасанг, Ҳиндистонга бор, агар илм истасанг, Маккага бор, агар ҳар иккаласини истасанг, Самарқандга бор», деб бежиз айтмаган. Биз ана шундай улуғ заминда яшаётганимиз билан фахрланамиз. Бу ғурур-ифтихор бизга янги марраларни забт этишда доимо қўллаб туради.\nСўзимнинг якунида ана шундай эзгу ниятлар билан ислоҳотларни амалга оширишда фаол иштирок этаётган, ҳаётий тажрибасини ишга солиб, жамоатчиликка ибрат кўрсатаётган нуроний отахону онахонларимизга, маҳалла оқсоқоллари ва фаолларига ушбу даврада ўтирган фидойи инсонларга қўлимни кўксимга қўйиб миннатдорлик билдирмоқчиман, раҳмат Сизларга!\nЖонажон Ватанимиз мустақиллигига кўз тегмасин!\nБайрамингиз муборак бўлсин, азизлар!\n31 август, 2019 йил.\nОхирги ўзгариш: 06/09/2019 19:25. Кўрилганлиги: 350\nМатериал манзили: https://samarkand.uz/press/governor_speeches/viloyat-hokimi-eturdimovning-ozbekiston-respublikasi-mustaqilligining-28-yilligi-bayramida-sozlagan